url: =Lei le Ha zong kipet ~ JK Kam :: ZOMI DAILY\nposted on 11 August 2016 at 7:00 am Lomkholna: Article, JKKam\nA. Paunak ii a khiatna etkakna :: Hih paunak a khiatna ding ih ngaihsutsut ciang hih a nuai a bangin ki ngaihsun kak thei hi;\n(1) Kipet ( a nih un peh thuak tuak bek, amau peh hilo) Passive Voice :: ”Kipet” : Cihtak ciangin English grammer dan in ih Zolai tawh let khia hi le hang Lei le Ha a nih un pehna a thuak tuak hi ding uh hi. A pet khat (subject) om lai ding hi. Gtn: Bawng kikhawi, vok kigo, inn kiphel, sing kiphuk, leiba kiloh..,\n(2) Kipet ( A nih vua kipet thuk tuak) :: Lei le ha tegel pen a nih un (subject hi tuak) ki pet thuk tuak in a dang ten va mu in a muhna bang a gen kikna hi ding hi.\nGtn: Jack le ngalkhawhang ki laai, bawng le lawi ki sii, amaute ki kawi, ki nuak, sing le suang kigawi..,\n(3) Kipet ( a pet, ei sep hilo a hang khat tawh a hun tun ciang a piang tawm thei thu) :: A min i lawh te i sep a hi hetlo, thudang khat hang a hun khat ciang a piangtawm thei thu te zong om hi.\nGtn: Ka savun puan kikek ta, ih thampheng buk kiia ta, mualpi ki cim, tu kum buh kihau, an kikham ding, bawngnawi kigawl ta ding ( ei le bawngnawi ii sep hilo) ih lo ma lak tut zawh i sawm leh, khua kimial thei kha ding ( ei le loma i mialsak hilo)\n(4) Kipet (khat i peh a hih hang a nih un kipet min pua) :: Lei le Ha te nih lakpan khat zawzaw in pet hi hamtang ding hi. A hi zong a kigen kik na ah ” kipet” ki ci se hi. A nih un ”kipet” cih min pua se hi.\nGtn: nupate kivua (a pasal i vuak bek hi na pi ),\n– ih zinte nih gaal mual pan kitaisan( a taisan khat bek hi na pi ),\n– zu kham tegel a ciahna lampi ah kithat ( khat zaw i thah bek hi na pi ),\n– ka ui nutate nawitep kiphallo zen ei ( a pi i phalloh bek hi napi )\n– ”a tung masa kingak ni” ( a ngak khat bek hi na pi ),\n– ”gen khialh a om leh kisangsiam ni maw” ( a thugen a ngaite bek hi na pi )\nB. Bang hang a ”Lei” le ”Ha” kipet uh hiam? :: Ciang mam nih ki-awk theilo a, a maam lote bek ki-awk thei hi. Lei in pet theilo a ha bek in pet thei a hih manin ki pet i cih hangin Ha bek ii peh a hi hi. Bang hang in kipet kha thei uh hi ding hiam?\n(1) ”Lei” in a om lohna ding mun ah a om khak hun ciang ”Ha” in pet kha thei bek hi. :: Lei i nasepna a huang leh a omna ding mun pen Ha kual nih i sunglam, kam sung teng ah Ha ii haai dingin an teng a lum let kawikawi ding a hi hi. Khat veivei ciang Lei in a ma huang pua lam a va kaan khak hun ciang Ha in phawkpih khalo a, a ma sep theih sun ”peh” bek a hih manin nasep zo tak in a pet suk hi lel hi. Lei in na a sak mahmah hangin Ha in theipih khalo lai hi.\nKhat veivei nupa kal, innkuan sung, ki pawlna khat peuh sung a ki tot kiselna te a hang kan le hang ei pan lohna ding mun a ma ih lak khak man na hi kha thei zel hi. Tua bang hun ciangin tua mun a ma pangkhin sa te in a mau panmun tawh ki tuak in thu hong gen ciangin na ih sa kha thei ding hi. A hi zongin a gente a dingin a gen ding mah na hi zel a hih manin ei na saklam hong theihpih khalo in om phiuphiau a, tua bang a a om phiuphiau pen ei hong thusimlo lua in ki khasiat lak leuleu ih hih manin ki thang pai semsem in ki telkhialhna tawh ki langneih nopna hong piang tawm thei hi.\n(2) A nih un ”kipet” min pua uh :: Lei le Ha ki pet ih cihna mun ah ”kua in pet a kua in peh thuak hiam?”cih ki gen se lo in ”ki pet” kici lel hi. Lei le Ha in mun khat ah om khawmin pumpi buppi a ding in hanciam takin mapang khawm uh hi. Ma a pangkhawm dingte a hih man un munkhat ah na sem khawm uh a, nasep hanciam lua tuak uh a hih manin a ki pet kha hi zaw hi. Nasep thadah tuak uh hi leh ki pet kha hetlo ding uh hi.\nLei le Ha ki pet ih cihna mun ah ”kua in pet a kua in peh thuak hiam?”cih ki gen se lo in ”ki pet” kici lel hi. A taktak in Lei in pet theilo a Ha bek i peh a hi hi. A hizongin hong ki peh khak hun uh ciangin a nih un ”ki pet” cih minsia hong ngah khawm mawk uh hi.\nNu pa khatte ki tawng, ki vua uh cih pen a gen sawn te’n kua in vua a kua in vuakna thuak cih a gen se loh hang in a maugel ii pianzia pen ”ki vua” cih thu hi.\nKipawla nasepkhopna huang khat sung ah ki tot ki selna, buaina, siatna thu khat hong pian ciangin kua in pan a, kua in thuk kik a, kua khial a, kua man hiam? cih i theih khit loh hangin a ki tawng lak a kihel khateng in ”kitawng” cih min a pua hong suak hi. Ei i khial het kei phial zongin mite tung ih thu piangzia teng a vek in ki gensiang khin thei samlo a hih manin ih langnih in ih mindaina hong ki bang lian hi. . Mi khat in hong telkhialhna tawh mawhsakna thu khat hong gen ciangin maisak zolo a i lungkim zah a ih va thuh kik khak a leh amah tawh ki lamdanna om nawnlo in ih nih in a kibang ih hi ta ding hi.\n(3) A thuakzo te’n thupha ngah :: Lei in pet theilo in zong thuk kik theilo hi. A hi hangin ”kipet” cih min sia ngah kha sawnsawn lai hi. Ha in a peh khak hun ciang zong Lei in huangpua kan a hih sam hangin pumpi buppi a ding a hanciam luatman a a lawp luatna hang na hi zel kawikawi hi.\nLei in peh lah thuak, min siat lah thuak, la thuk kik lo lai a hih manin a gual lel, a hehpih huai mahmah hong suak hi. A hi zong in phunlo puamlo lungtai tak in na hong sep toh zel man in kua ma i en theih leh tuh theih a hi hetlo ” cidam a khansauna thupha” hong ngah hi. Ha pen hat mahmah in na a peh tan theih mah bangin a khan sau hetlo in mihingte khang khat sungah tamvei pi khek kikkik, puahphatphat, siansuah den a kul tawntung ”Ha” a hi hi. Lei a hih leh a petpa nangawn thuk kik lo in a thuak zawh mah bangin mi hing khang khat sung ki khom dingin ci dam sinsen tawntung hi. Puah le zun zong kul se lo hi. Ha laihna sai om a, lei laihna sai om lo hi. Laih kullo ding a to a hih man na hi hi.\nA khauhte tolo a, a nemte to zaw hi :: Mihingte kizopna ah zong Lei le Ha mah bangin a thuakzo te’n thupha ngah takpi hi. Na lian sem ding a ma ih pan na khat peuh ah ki nawk khak hun tampi tak om kha ding a tua bang hun ciangin ih hanciam luat man a huangpua ii kan khak hun zong om thei hi. Tua bang hun ciangin ki mawhsakna le gawtnopna hong om thei kha ding a, tua te ih va dawn ih va thuk kik a leh a mau tawh a ki bang ih suak pah leuleu ding hi. Dawng kik thuk kik selo in dai tak in om khin khian le hang a thuakzo te’ thupha i ngah ding hi. Ha bang in hong pet pahpah a om le zong dawng se kei le hang a mau sangin i to zaw pah ding hi. Tua bek thamlo in ih thuhkik lohna in thuhoih tawh a mah ih zawhna lianpen a hih manin hun khat teitei ciangin ei itna sang a lian zaw in hong it kik in thupi hong sa zaw kan lai ding hi.\nPrevious: Zosuante Mainawt ~ Dr. Sanga R. Laingek\nNext: Siamsin Hoih Khat Ka Hihi ~ Zolianu


timestamp: atn

url: =Zomi le Naupang ~ Kham Do Dal :: ZOMI DAILY\nposted on 6 August 2016 at 12:55 pm Lomkholna: Article, Family\nZomi & Children :: Z.Y.A kiphuhzawh kum 10 cin phawkna Magazine adingin Thului ”Zomi le Naupang” cih gelh ding ngetna ka ngah manin lungdam mahmah ing. Zomite sungah naupang cih pen i thusimloh pen le bangmah lo khata i koih hi napi in Zomite paunak ah “Naupang’ thu le Hausa thu” cih nei-in manloh a phamawh, thudonloh a phamawh ahihna zong na omzel hi.\nLeitung ah zong naupang pen a kithudon lo-pen le awlmawhna, lunghimawhna a tawm ngahpen ahihna zui-in a na lunghimawh masate in naupang tawh kisai kipawlna le thukimna a tuamtuam na nei uh hi. Tua kipawlna min pen “Convention on the Rights of the Child” naupangnote ngah ding a kilawm hamphatnate tawh kisai thukimna (CRC) na ci uh hi.\n1. CRC pianna tom\nHih naupangnote tawh kisai ngaihsutna pen 1924 kumin leitung gamlian pawlkhat in na lunghimawh masa uh a, galpi nihna khit 1948 kum ciangin leitung gambup kipawlna UN Khawmpi panin a nihveina naupangnote hamphatna pulakna neikik uh hi. 1979 kum tak ciangin “Leitung gambup naupangte Ni” (International year of Children – IYC) hong piangkhia in, 1989 kum Nov. 20 ciangin UN in hih CRC hong kipsak in, 1990 kum July 16 ciangin gam tampi in thukimna suai kikai-in leitung theihpih kipawlnapi khat hong suak hi.\n1991 kum ciangin Kawlgam zong hih CRC kipawlna ah gam khatin suaikai-in kihel a, 1993 ciangin Naupang thukhun (uav;Oya’, Child Law) bawl uh a, 2001 kum ciangin “Naupang thukhun zatzia ding” (uav;oli,fenf;Oya’) hong bawlkhia uh hi.\n2. Naupang thukhun\nHih Kawlgam naupang thukhun sungah Naupang i cih ciangin kum 16 a cing nai lo khempeuh hi ding a, tua kumcing nai lo Naupangte sepkhialh bawlkhialh khempeuh Kawlgam thukhun tawh thu kikhen thei lo ban ah a liante sihna ciang dong/khantawn thong kiattheihna ciang dong ding mawhsakna, a bawl leh kum (7) sang tamzaw lo thong kikhum thei ding ci hi. Kawlgam thukhun in zong naupangte na nakdal mahmah cihna hi.\n3. CRC Thukimna 4te\nHih CRC kipawlna a lut gam khempeuh in a nuai-a thu 4te bangin Naupangte tungah bawl ding hi ci hi.\na. A hoihpen naupangte phattuam nading (Best interest of the child)\nGtn: Vai khempeuh ah amau zong phawk kawmin gel ding cihna hi.\nb. Naupangno citciat deidan lo ding\n(Non Discrimination of the child)\nGtn: A hau, a zawng om lo kum 16 nuaisiah naupang ngen kibang hilel hi.\nc. Naupangnote khangto-in a nuntak khuasuak theih nading\n(Survival & Development)\nGtn: Nu le pa lo tawh zong a nungta thei dingin pantah ding cihnopna hi.\nd. Naupangnote ngaihsutna le muhnate thupisimsak ding\n(Respect the opinion of the child)\nGtn: Innkuan vai ah amau zong dongin, amau ngaihsutna zong a hoihte la ding.\nNote: Naupangnote adingin a bukim khantohna a neihtheih nadingin hanciampih ding, naupang hilel ci-in nawlkhin, pampaih loin, limtakin kem ding cihnopna hi.\n4. Naupang pantah nading\nZomi sung le leitungbup phial mah ah naupangnote tawh kisai-in a nuai-a bangin pattah khialhnate om a, tuate panin pilna la in, Zomite in i tano, i tunote i pattah siam ding thupi mahmah ding hi. Naupangnote pattah nadingin-\n(a) Naupangnote thudon lohna (Child Neglect)\nNaupangnote a it lo nu le pa kuamah ki-om lo napi in, nekledawn haksatna, le zawn nate hangin, a thupi penpen ahi i naupangnote kimangngilhkha zel hi. Naupangno khat adingin a lo theih loh a kisam den ahi, annek tuidawn, nikten puansilh, pumpi taksa cidam nading kha lam nuntak hoih neih nadingte ah a kisam bangin na hihkhak lohna pen Naupangnote thudonlohna ahi hi. Thudon, awlmawh ciat ding hi hang.\n(b) Naupangnote khengval lua-a bawlna (Child Abuse)\nNaupangnote a khengval lua-a simmawh bawl, zawhthawh bawlna cih pen naupangno khat i khantoh nading lungmuan nading, nuntak theih nading a khaktan, a dongtangsak nasepna khempeuh cihna hi. Pumpi, lungsim, ngaihsutna kipan kha lam dongah naupangno khat i khantoh nading khaktanin nang i lunggulhna tangtun nadingin, sangkahsak lo, lokuanpih cihte pawl a kipan, ama hamphat nading a khantoh nading na nawngkaisakna pen naupangnote tunga zawhthawhbawlna kici a, hoih lo ahih manin Zomi nu le pate in zang lo ding hi hang.\n(c) Naupangnote meetdawhna (Child Exploitation)\nNaupangnote pen a koima peuh ah amau sangin a golzaw, uzawte’ meetdawhna namkim na thuakkha uh hi. Hih naupangnote meetdawhna cih tawh kisai-in Kawlgam le leitungbup ah naupangnote in pilna sintheih nading hamphatna nei uh a, pilna sinsak loin, lo kuanpih, inntengin sawl, mi’ inn ah na semin koih cihte kihel hi. Hihte panin naupangnote i dal nadingin kumpi in naupang thukhun kiciantakin nei hi. Kei ta kei thu hi i cikha dinga, a kilawm loin i ta i naute tungah i gamtatkhaknate thukhun in hong zah tuan lo ding hi.\nZomite i khantohnopna Zomite mipil, misiam tampi om ding i lunggulh leh Zomi naupangnote koici bangin kipantah a, koici bangin kibawlsiakha hiam cih nu le pa in ngaihsun ding hi hang. I tate sangkah hun lai khawnga sangtawpsak in, na semsak, innkuan sungah ganhing khat banglel-a koihin, thu le la khatpeuh i gel ciangin amau ading tawh ngaihsunkha mel lo cih pen ngaihsuthuai le kibawlphathuai hi. Na tate naupang hilel ciken la, thu kuppihin thupibawl inla, amau mailam ding saupi etsak zaw in, tu le tu-a nangma lunggulhna ultungsak ke’n. Zomi naupangnote pilna sin hunin pilna sinsak in, sumzon hunin sum zongsak in, makaih hunin makaisak le’ng Zomite khangto in, Zogam hong paallun ding hi. Sia Kham Do Dal\nPrevious: Kawlpi khuapua lam ah apuakkham khat om, mi 1 si, 1 liam ~ ZD\nNext: Gensiatna: Zatsiamdan leh Laksiamdan thusim ~ Mungpi Khupson\nIDEAS Academy ah sang kikah thei


url: =Khang Tangthu Nihna 12 | Siantongluan.net\nKhang Tangthu Nihna 12\nKhang Tangthu Nihna 12 |\nRehoboam ukna kipin a thahat ciangin, amah-a kipan amah tawh a om Israel mi khempeuh in Topa thukham nusia uh hi.\nTopa tungah amaute citaklo uh ahih manin Rehoboam kum ngana kumin Jerusalem a sim dingin Egypt kumpipa Shishak, leeng galkap tul leh za nih, leh sakol tung tuang galkap tul sawmguk tawh hong kuanto hi. Egypt panin amah tawh a hong kuan mite pen Libya mi, Sukkiim mi, leh Ethiopia mite hi a, a tamna simzawh hilo hi.\nAmah in kulhnei khuapite la-in Jerusalem ciangdong hong tung hi.\nTua ciangin Shishak huhau-in Jerusalem-ah a kikhawm Rehoboam leh Judah uliante kiangah kamsang Shemaiah hong pai-in amaute kiangah, "Topa in hih bangin ci hi: Note in kei nong nusia uh hi. Tua ahih ciangin Shishak khutsungah note kong pia khin hi, ci hi," a ci hi.\nTua ciangin Judah uliante leh kumpipa kiniamkhiatin, "Topa thuman hi," a ci uh hi.\nAmaute a kiniamkhiatna thu Topa in a muh ciangin Shemaiah tungah Topa thu hong tung hi: "Amaute kiniamkhiat ahih manin ka susia kei ding hi. Amaute ka suaktasak liailiai tei ding a, Shishak khut tawh Jerusalem tungah ka hehna a cingin ka tungsak kei ding hi.\nAhi zongin amaute in keima nasepna leh leitung kumpite nasepna a kilamdanna a theihna dingun amaute pen Shishak nasemte suak ding uh hi," a ci hi.\nTua ahih ciangin Jerusalem a simin Egypt kumpipa Shishak hong kuanto hi. Amah in Topa biakinn-a vanmanphate leh kumpipa inn-a vanmanphate-a kipan na khempeuh a lakhia hi. Amah in Solomon bawlsa kham lumte zong lakhia hi.\nTua ciangin Kumpi Rehoboam in tuate tangin sumngo lum bawl a, kumpipa kongcing ahi inncing a ukte khutsungah tuate a ap hi.\nTopa biakinn-ah kumpipa a pai simin a cingte hong pai-in tuate keng uh a, tua ciangin cinna inndei sungah tuate koihkik uh hi.\nAmah a kiniamkhiat ciangin siat cimitna a pianlohna dingin ama tung pan Topa hehna kiheikhia hi. Tua thamloin Judah gamsungah thu paizia zong hong hoihsak hi.\nTua ahih ciangin Kumpi Rehoboam amahmah Jerusalem-ah kikipsakin a uk hi. Rehoboam in uk ding a kipatin kum sawmnihlekhat pha a, Israel minam khempeuh sung panin a min koihna dingin Topa in a teelkhiat khuapi Jerusalem-ah amah in kum sawmlesagih sung a uk hi. Ama nu min Naamah hi a, Ammon mi ahi hi.\nAmah in Topa zon ding a lungsimah koihlo ahih manin a sia a gamta hi.\nTu-in Rehoboam gamtatnate, a kipatna pan a tawpna dong, Kamsang Shemaiah leh Thumupa Iddo Khang Tangthu sungah kigelh hi. Rehoboam leh Jeroboam kikalah galkidona om tawntung hi.\nTua ciangin Rehoboam si a, David khuapi sungah kivui hi. Tua ciangin a tapa Abijah in ama tangin a uk hi.\nTedim Lai Siangtho / Laibu: Khang Tangthu Nihna 12


url: =2015 Kawlgam Kiteelpi ah Zomite Kipuah Hunta!\n2015 Kawlgam Kiteelna hongnaai hiaihiai, Zomite-in amau' dinmun ki-et, kipuah hunta!\nKumpi' Naseem pan-in Mipi' Naseem Suahtheih Nading Lampi:\nDictatorship cihciang-in "thuneihnaletcipna" hi-a, dictator cihciang-in "thuneihnaleencipmi" cihna ahihi. Leitung buppi-ah thuneihna letcipna lamsang namnih om-a, khatpen ama' deihsak zah-in aminam adeihsakding mi omlo, mulo ahihman-a thuneihna letcipna ahihi. Gentehna-in nungzek-a asi Singapore Gammakaaipipa leh Haile Selassie (Ethiopia akhangtosak Kumpi Solomon' suan) cihtepawl ahihi. Tualo ataangpi thuneihna haipih, amau' sang-a apilzaw, thumuzaw, asiamzaw a-omleh paampaih, nawlkhiin, that, tuading-a a-upmawh a-omleh khaaktan-khol, ahihkeileh ama' ading ui-khawi zawngkhai bang-a khawi, tuabang-a khawi athuak nuamlote that, paampaih cih-tawh thuneihna leencip-hi.\nKawlgam thuneihna aleencip mite-pen Kawl Gaalkaapmaangte hito den-hi. Gen. Ne Win pan-in kipan-in tuni ciangdong ahihi. Amau' thuneihna letcipzia-pen: Kawlgam-pen Mualmi ci-a minvawh minampi tampi-tawh akiphut gam ahihman-in tua minampi tampi' lak-ah Kawlte atampen ahih-tawh kizuui-in Kawlte' thuneihna-in vukcip den ding,\nMualmite peuhmah-in Kawlgam-ah thuneihna lianpen leen ngeilo ding,\nMualmite' thuneihding khaamkholhna-in Mualmite' kithuhualna khenkham ding,\nMualmite khenkhap nading minam kitukalh sakthei Idea tuamtuam zangh ding,\nGaalkaapmaang vaaihawmna sung-ah thumaan agen, mipi' thuneihna agen peuhpeuh langbawl, nawlkhiin, paampaih, pawlkhat khumcip ahihkeileh that-ding,\nHihteng Post-Independence Idea hi-a, BSPP hongkhan ciang-in hihteng aphungvuh baan-ah, Mualmi lakpan ama' minam a-it simsimte nawlkhiinna, ulian simsim, pil asak simsimte-uh Kawl Numei-tawh naakpheh vawhna cihte ciimsan tak-in hongnei hiat-hiat uhhi. 1988 kum-a Kawlgam Mipi Sosaanna Khit ciang-in -\n"Khazihmi (Christian., Kharityan) ahihleh DSA luut theiloding,\n"Buddhist asuakleh luutsakding,\n"Mualmi ahihleh Maj kheng theiloding,\nHihte pen laiphah tawh taangkona aneihloh hangin akiza akithei hi a, aza naailote inzong nana ciamtehpah le uh cin thutheihna behlapna leh kidaalkholhna ahihi.\nHong nihthuahnate kilanghtang mahmah ahihman-in tuabek aki mitsuan laaitak mah-in atung-a minam khenkhapna gaalvan muiibunhpen ahi namkee minvawh pattahna (lahpak dingin, Chin State sung-ate bangpen Gaalkaap Kumpi' mawkbawl 1983 Census-ah minam sukkhap nading a-uutteng namneu code nana-pia gawpmang cbt)-pen naakpi-in ngalhaat mahmah-a, Kawlgam thuneite' cihlohsa-in eileh-ei akingaap, akilang,akipingpavei ding-in akhun-uh giinkhau naakpi-in hong zangg mahmahhi.\nPost-independence Idea-pen akip ding-a phungvuhna hunbii kum 60 vaal honghih-tawh kituak-in atung-a minam asusia namneu minvawhna in naakpi in Zomi sung hongvaat phadiak hi. Unau behkhat, sungkhat suak vive kimlaai, Tedim, Dim, Khuano, Siyang, Guite, Zo, Thado cihbang-in code hongpiak-pen "minam sukkhapna" nasia penpen ahihi. Hinapi-in, tua thu eimi mahmah ngiat-in kitheihmawhbawl-in tua-thusia pomkip-a tuamdin nading lampi bekbek saat-in, kizuihsawm dinmun hongtun-hi.\nTua sungah Kumpi naseem ulian honkhat-in atua minam sukkhapna gaalvan-mah pomkip kenkan in, Tiddim Chin cihnengneng mah-tawh minam hongvaat den-hi. Hihbang mite pen Kawlgam thunei adiak in Gaalkaap Kumpite' silate ahihi. Atote' thunsa, atote' naakpheh vawhsa bang-a gamta kampau-uh ahihi. Ataangpi-pen Zomite leh Kawlgam mite-in "Kumpi Naseem (A-so-yah won-thaán)" teng hiphadiak-hi. Tuate bekmah khauhpai zawdeuh-hi. Thuneihna aleencip (atung-a I-gelhsa) Gaalkaap Kumpite' Naseem taktak-mah himawk-uh ahihman-in mipi' na seemlo uhhi.\nGam leh minam vaaihawmna sung-ah Kumpi' Naseem peuhmah Kumpi' sila ahihi. Mipi' naseem - mipi' deihna kumpi-ah apuakluut, agenngam, apulaakngam mite mipi' naseem ahihi. Kumpi' naseem khempeuh kumpi' sila ahih mahbang-in mipi' naseem khempeuh mipi' sila ahihi. Kawlgam a ulian khempeuh (khatlehnih minam' ading avei, aphu a-omteei haang-in) ataangpi in kumpi' sila ahihi. Tua kumpi I-cihpen 1962 kum panin Gaalkaapmaang Ne Win leh anungzuuite ahihi. Thuneihnaleencip Ne Win' silate cihna ahihi. 1988 kum-a kipan-in gaalkaap puan asuah vetlo Gaalkaapmaangte-in hong ukto leuleu a, thuneihnaleencin Gaalkaap Kumpi mah hong hito suak hi.\n2010 tak ciangin Gaalkaapmaangte mah makaai-in Union Solidarity and Development Association panin Union Solidarity and Development Party (USDP) min tawh gaalkaap vaaihawm Kawlgam Kiteelna ah ulian tutphah 1154 lakpan 883 hongluah uh a, amakaai Thei Sein-in Kawlgam President hongseem pongmawk phot hi. Thein Sein pen gaalkaapmaang hi-in Ne Win mah bangin "gaalkaap puan asuahpak" gaalkaap mah ahihi. Tuu vun asilh keiivom ahihkeileh Civil puan asilh Gaalkaapmaang ahihi. Tua ahih manin 1962 kum panin tuni ciangdong "Kumpi' Naseem khempeuh Gaalkaap Kumpite' Naseem" cihna ahihi.\nHih "Kumpi' Naseem" idea pen Kawlgammi khempeuh' khuak sungah naakpi a zungthuuk akha khinzo thusiahuai mahmah khat hi a, "Kumpi' naseem i hihteh kumpi' deihbangbang sep ding akizawh hiilhialna" uplehsaanna in hong uk hi. Thumaan mahmah bangin kiseh hi. Kawlgam buppi akhantoh theih lohna abulpi pen "Kawlgam Ulian khempeuh Kumpi' Naseem Hi uh" ahihman ahihi. Kumpi' na seemlo a mipi' na aseemding cihthadah Kumpi' na sep kawm a, mipi' nasep tawh thuahding nangawn "Kumpi' thu nialna" ci-in Pasian' naseem kicite nangawn in "akhial" bangin genta kuunkuun laaideep uhhi. Biakna lam ah makaai upate-zong tua Kumpi' Naseem lungpuakzia mah-in nelhsiah ahihlam kilangh-hi.\n2015 Kiteelna lawhcing dinghiam, lawhsam dinghiam kithei naailo-hi, kei mimal' muhna-ah ahihleh thutanna-tawh kituak lawhcinna kimu loding-hi. Azenzen-in, 2010 Kiteelna mahbang-a hong hihtohgawp uhleh Gaalkaapte mah-in ukna hong leento lelding uhhi. Kua party bang party akah zong-in akah khempeuh-in mipi' na hongseem lo-in kumpi' na-mah hongsep zeelleh Kawlgam buppi kikheelna peuhmah piang deksuai loding-hi. Zomi lak-ahbel gennavet omlo lelding-hi.\nAtung-a kum tampi Kumpi' Naseem I-cihte' lungtang-ah minam hong suksiat nading tua Gaalkaap Kumpite' gaalvan: Tiddim Chin, Falam Chin, Hakha Chin cihte leh namneu Code hongpiakte naakpi-in belhcip-in kheengcip bikbek-hi. Ci tung-a abelh civom ahihkeileh meima-pawn bang-in belhcip-hi. Tua ngaihsutna paihkhiat nading naakpi-in haksa-a, meima-pawn temta-tawh at-khia lehang anat mahbang-in tua ngaihsutna-pen Kumpi' Naseemte' lungtang pan-a laakkhiat nading naakpi-in naasa uhhi. Kuamah-in lakhia ngamlo-hi. Naasa lua-uh ahihman-in tua khaici phungvuh vet uh-a, honkhatte-in Kumpi' gaalvan hawmthawh-in, Zo Chin, Siyin Chin, Khuano Chin cih nangawn-tawh behlap toto liang uhhi.\nHihte ahiding mah a uplehsaanna I-neih naakleh eizong Kumpi' Naseemte' sawltaakte (servant of the servants of government) i hi dinghi. Tua Zomite-in "Kumpi" acihteh Government (Gamukte) acihna hi-a, tua Gamukte-pen Gaalkaapte ahihi. Tua ahihman-in atung-a minam sukkhapnate "thumaan a i seh" naakleh eizong Gaalkaap Kumpite' sila (slave of Military Government)mah i hi dinghi. Tua-hi. Democracy khawng kam dimdim a, i lawhlawh hang-in tungsiah maaivil, nuaisiah nencip paizia-mah ahihi.\nTuabang lungsimpuak-tawh vaaihawmna peuhmah Pasian in zong deihlo ahihman-in, Zomite in anuai a Khiaap ding Thu Sagih te sephun ta hi.;\n1. Tungsiah maaivil, maai-et, "khial" taleh pumgup, mawkpan cihte khiam ta-ni!\n2. Nuaisiah bang-a I-seh mite' thugen "maan" taleh awlmawhlo, dawntaak salo, nehpiik, zahpih, langbawl, siatgen, zahko cihte khiam ta-ni!\n3. Gaalkaap kumpite' gaalvante "ahi, amaan" sa-a, I' kingaapna, I' kitangpeekna, I' tuamtatna abeisiang dong-in khiam ta-ni!\n4. Biakna lam-ah, ei' kikhopna-a hong kikhawmlo mite Satan bang-a sehna, gaal bang-a neihna khempeuh abeisiang dong-in khiam ta-ni!\n5. Pulpit tung bek-a Pasian' na akiseem, upaphualpi khawngbek-a minam' na akiseem I' sakna/I' kisakna, mipi' maai-a thugen lasakna leh Pasian' thugenna aneilo mite mi-maimai-a sehna khempeuh khiam ta-ni!\n6. Akual akhawk, abeh aphung, akhua atui bih-a mi piimuhna leh neumuhna khempeuh abeisiang dong-in khiam ta-ni!\n7. Mindeihna, dawknopna, "pil, siam, hau, thukhual" hong kicihding lunggulhsiatna khempeuh abeisiang dong-in khiam ta-ni!\n-Tua-tawh kiton-in Saangkhan ding Thu Sagih te in;\n1. Pasian-in Zomi cih minam lian khat-in bawl khinzo ahihman-in tua Pasian' maaipha zonna-ah Zopau, Zongeina, Zola leh Zomi Pupa' cihtakna lamsang saangkhaan ta-ni!\n2. Thumaan genngam-a, thumaan it theih nading leh "akhial" te gaalbawl lo-a, amaan apomkip nading itna-tawh pulaak ciatciatna lamsang saangkhaan ta-ni!\n3. Behlehpung, sunghlehpu, tuù-leh maak-a kizom vive I-hih man-in tong kisaang, zaila awi-khawm tengbeek ngaattak-a pankhopna lamsang saangkhaan ta-ni!\n4. Biakna lam-ah, ei' kiang-a hong kikhawm lote-zong I' beh I' phung, I' tuú I' maak, I' sungh I' pu-mah ahihna phawk-a kizop siamna lamsang saangkhaan ta-ni!\n5. Pulpit hitakeileh, Lai Siangtho tawi-a thugen hitakeileh, upaphual-a vaaihawm ulian hitakeileh mipih sapih khempeuh Pasian' maai-ah akibang/akikim ahihna phawkthak-a, mikim zahtaakna piak siamna lamsang saangkhaan ta-ni!\n6. Koi-khua, bang-khawk, bangbeh hitaleh tong kisaangthei ahihnaakleh "kei-tawh unau hive hang-e" ci thei-a, itna-tawh kimuak siamna lamsang saangkhaan ta-ni!\n7. Pilna, hauhna, siamna, thukhualna maantak lunggulh thei-in, tuate ngahtheih nading lamzing maante hahkat tak-a zuihzawh nading lamsang saangkhaan ta-ni!\nKhiapding thu 7 leh Saangkhaanding thu 7-tawh Zomite baanzaal ziat suankhawm-in maaciang suankhawm theile'ng Tuunnu' Zogam niibang luun-in paalluun dinghi. Tua ciang-in Gaalkaap Kumpite' Sila hihna pan-in Zomite' Naseem Muanhuaite I-suak ding-a, Zomite Piangsakpa naakpi-in lungkim dinghi. Pulpit tuhngah kuul sese lo-in, upaphual tutphah luah sese kuul lo-a, "Nahibang-in, kahibang-in" Pasian leh Zo Tuunnu-in hongngaak gige-hi!\nBy: Zokhai (Australia)


url: =Kumpite’ kumpi… Topate’ Topa… Siampi lianpen Pa ~ Tdkhen :: ZOMI DAILY\nposted on 3 September 2017 at 7:35 pm Lomkholna: Biakna, News, Tdkhen\n1. Kumpite’ Kumpi (Mang 17:14).\n2. Topate’ Topa (Mang 19:16).\n3. Siampi Lianpen Pa (Heb 4:14).\nJesu in kumpite’ Kumpi, topate’ Topa, siampi lianpen Pa ahihmanin i-tungsiah, i-nuaisiah tawh kikal-a thu hong khen ding pen JESU ahi hi.\n1. Kumpite’ Kumpi:\n(1) Hausa, upa, hong uk kumpite a mawkmawkin na gensiatleh, kumpite a en pa in na tungah thu hong khen ding hi.\n(2) Na nu, na pa na gensiatleh, na nu, na pa a en pa in na tungah thu hong khen ding hi.\n(3) Mite’ thu a manin i-khen keileh, hong encikpa in i-tungah thu hong khen ding hi.\n(4) Thu phuang zo kei ngawn-inteh ci-in miniamte’ tungah i-thuman keileh, meigong tagahte’ pa ka hi, a cipa pen ei hong en pa mah ahihmanin, i-tungah thu hong khen ding hi.\n(5) Ka thuneih-lai hi, hong ki mang lelin teh ci-in, thuhoih thupha en lo-a, thukipsa, la kipsa, ngeina omsa khat, eima’ thu-in i-mawk laih ngiauleh, mi om muang honkhat buai ding hi. A kici kim, a kizui kim, a kita kim diamdiam khat zong ki ai-am khin ding hi. Eima’ hangin ki tukalhna piang dinga, “Sanggam bangin mite pumkhat suakin a tutkhawm-uh ciangin bangzahin hoihin nuam ahi hiam” a ci-te in hong mawhsak kha ding hi.\n2. Topate’ Topa:\nTopate’ Topa cih pen, biakna lian, biakna neu khempeuh tungah Biakna Lutangpi Pa, cihna ahi hi.\n(1) Kua biakna, kua Pawlpi khat peuh i-simmawhleh a nei-pa in i-tungah thu hong khen ding hi.\n(2) Topa ci-napi-a Topa ahihna banga i-zop keileh, i-tungah thu hong khen ding hi.\n(3) Ih Topa in eimah tawh a kibang nasem dang nei hi cih tel napi-a tua mi i-thusim keileh, i-tungah thu hong khen ding hi.\n(4) Topate’Topa cih tel napi-a topa dangte tawh i-kikim sakleh, i-tungah thu hong khen ding hi.\n(5) Ih Topa’ piansak na khatpeuh tungah i-phunphunleh, i-tungah thu hong khen ding hi.\n3. Siampi Lianpen Pa:\nSiampi Lianpen Pa, cih ciangin siampi dangte khempeuh in a damsak zawhlohte a damsak zel pa, cihna zong ahi hi.\n(1) Siampi dangte pen amau’ kiang zuat a kul hi-a, Siampi Lianpen Pa in ahihleh a mah’n hong zuan zaw hi.\n(2) Siampi Lianpen Pa’ nasemte thei napi-a, i-thusim keileh i-tungah thu hong khen ding hi.\n(3) Siampi Lianpen Pa ahih-mahbangin, i-natna a lianpen zong a damsak thei ahi hi.\n(4) Siampi Lianpen Pa tawh a om khawmin i-kingaihsutleh a om khawm i-hi pah-a, a om khawm lo-a i-kingaihsutleh a om khawm lo ihi pah hi. Na up bangbangin kong om ding(piang ding hi) a ci pa in Siampi Lianpen Pa (Jesu) ahi hi.\n(5) Siampi Lianpen Pa in na khempeuh phuisamsa in koih khin ahihmanin i-natna tawh kituak tata i-lak ziauziau ding ahi hi.\nKhual gamla zin nuam i-hizongin, taangko nuam i-hizongin, i- minam ngeina leh i-gam upadi-te ei-a’ khop thei-in, tua-leh i-ngim, i-tup, i-sawm’te taihkak dinga, i-nam ngeina leh i-gam upadi in hong phal’lohte, i-ut ahi-ta zongin zat lohna pen minam-le-gammi diktak hihna ahi hi. Tdkhen\nPrevious: Australia gamsung ah Kangaroo athatlum Chinese khat kiman\nNext: Malaysia gamsung ah palik azalianpenpen IGP Khalid nasep khawltading


url: ="Zogam leitangh - Zomi'n luah hen" leh Myanmar Land Use Policy (draft) - TUNGZANG NEWS\n"Zogam leitangh - Zomi'n luah hen" leh Myanmar Land Use Policy (draft)\nZogam zingvai - Zomi'n hawm hen\nZogam Zolei - Zomi'n luah hen\nZomite khatvei awngkhia kik leuleu dihni.\nTung Pasian in i kikonate ong za mahmah ahihman in, leitung ah minam khat aa apiansaksa Zomite, 914-Zomi lampi ong honsak aa, consitution ong kibawl kik ding hileh ei leh ei ki ukna, Zogam' zing vai Zomi hawm hunding lampi zong ong kihong kik ding lam et a om mahmah hun ahihi.\nMipil misiam adiakdiak policy tawh kisai thuthei Law lam siamte\nGam leh nam vei makaite\nKipawlna tuamtuam pan aa makaite\nTutak aa thunei i MPte\nKhua hausate ong kihel ding thupi dinghi.\nKhuaciat in i khuasat aa kipan i gam i lei, khua tangthu ciat kigin huai in ka umhi.\nGamvai, minam bup vai ahihman in, kua aa tuan cih omlo in ka mu aa gtn. in Zomi minpua party ahi ZCD bek nasep i sakloh ding thupi hi.\nTangthu, tuanthu tawh hoihtak, gina tak seelbanna om hetlo aa lahtheih ding thupi ding ahihman in mipil misiam kisam ding hihang.\nMipi in i sep theihding in: leitang nei ahi Topa, hih leitang ong pia Topa tung Thungetna ah maa pang thei ding hihang. Tua hileh i deihsang aa hoihzaw policy ong kigelsak theilua ahihi. (Malaysia aa om Zoimi tul 27 val tengin Topa Pasian tung thuumna nanei dih un. Na nei khawm dih un.)\nZomite kikona bangbang Topa in ong za in, lam ong honsak ahihlam tampi mukhin zo hihang.\nAmanlang tak aa action committee khat i neih ding makai khempeuh in ong vaihawm dih un/vaihawm dihni.


url: =Covid-19 leh Thumuhsiam nading pawlkhat ~ C. Thang Za Tuan :: ZOMI DAILY\nposted on 7 April 2020 at 8:39 am Lomkholna: News, Thangzatuan, Zomi\nFull Gospel Assembly makaipi Rev. Dr. Dam Suan Mung in kum thak ni sim in kumkhat sung bulphuh mitsuan ding thu a pulaakna ah tukum 2020 aading in “Tawlngak Kum, Tawldam Kum, (The Year of Rest)” Matt;11-28-30 ong pulakkhiat ciangin kadip kuavat in lamdang kasa sim giugiau hi. I nasepna a beitading maw kaci giauguau khaliang hi.\nTu in leitungbup ah atung zeelthei Pulnatna lak-ah tukum in Covid-19 in manlang takin Sengam Wuhan pan kipan in leitung bup gam 200 valta in hongkilawh in mi akisih ziahziah takpi ciangin leitungbup Cidamna lam Vaante (WHO) tangkona leh Kawlgam leh gamdang khem-peuh ah makaipite in March (13) ni akipan in alauhuaina, kidawp kikepzia dingdan leh pilvang tak-in inn ah omciat ding thu kim dildel in mipi tungah ong vaikhah uh ciangin March kha beikuan lam-a kipan in April 30 nidong I inntek ah tawlnga in tawldam in omciat ding ong sawl uh ciangin hih Pawlpi Makai Siapa ong genkhiat thu pen Khasiangtho lamlah kholhna tatak khat hi cih kaphawk thei pan hi.\n(Ref. When God Calls A Man: The Making of Spiritual Leader by Thang Deih Lian -Dvidlianno, amazonkindle 1006-2019) Adiakdiak in kum 60 tungsiah na pusuak kei un hong kici sawnsawn a, inn ah ka ompah khikhe hi.\nTu a leitungbup in I tuahkhak thu pan ngaihsut ding tampi hong guan hi. January leh February kha nih bup sung Biakinn ah Siate Semon atamzaw pen “I Thungette Lawhcin Kum, Nget Khempeuh Ngah Kum” hi ci-in LST 1 Tim.2:1-3; Late 46:10-11; Late 100 leh 125 bup ong limgenna un I tawlngak hun sungin I gamtatzia ding hong makaih kasa sawnsawn a kipah huai kasa hi. Hih natna leitung ah abeisiang theih nading, aban asottoh nonloh nading thu nakpi takin ngetna tawh hawlkhiat baih zawh nading in Biakna Pawlpi ciatin septoh pahding thupi masa hi.\nTua ban-ah ei innkuan ciat-in I lunggulh thute enpha in thupha isante maitai takin lungdam kohkhop liingliing nading leh ilawhsapnate ah thungetna leh kipuahphatna, kikupna leh Pasian tungah ki-apthak nading ban ah akilawm takin I nuntak theihna ding-in Kumpite leh gam aading asem uliante-a dingin thu limngetsak ding ahi hi. Tua hileh I gam I lei anuam mahmah thei lai ding hi. Lungsim hoih lungsim pha I neih ciatding akisam mahmah ihikhathei ding hi.\nA diakdiakin tulaitak in ei gam ah anneek tuidawn kilungkham lua hilo zaw hi. Gamsung ah kilemna leh daihna om nading hipha pen hi. Gammi tualsuak khempeuh liangko kikim in, kizahtaak leh kideihsak in, huaiham tuan omlo in I gam ah iteenkhop liailiai theih nading kisam ihihlam kiphawk in kilunggulh ciat hi.\nTuate adonghkholhsak a kimu 2008 Constitution puahpha in Federal Democracy ki-uknadan thak zat dingakisawmna ah haksatna tampi omlai cih I theiciat hi. I gam makaite in thuman thudik tawh taangpi taangta lungnop nading ong vaihawm siam nading uh thungetsak kuul pha mahmah hi.\nKawlgam Suahtakna ngahna ding ageel thumuhsiam Founding Fathers te thupulakna leh kithukimna vaikhahnate ahi Panglong Agreement-1947 (adiakdiak para. 5 & 7), Suahtakni Deih Thusam (Declaration of Independence , 4th January 1948) para (5) na leh I Gam aading Kamciam (The Pledge to the Union) thu (9) te zuinuam hilehang I gam anuam mahmah thei lai ding hi. Hih thu I gen ciangin Gam aading hoihtakin vaihawmna (Politics) a lunggulh ihi a, deihkaih thukhen ukna (rash/statocracy) anial nuam ihi hi.\nTua hi in tu a tawlngak ding hunhoih Pasian in hong pia hi a, ei mau pumpi ciat, leh ei innkuan sung hi in , i gam i lei leh hong uk kumpi omzia ahizong in limtak in lung ngaihna leh Pasian thu ngaihsutna thungetsakna in zang ni.\nLeitungbup ah bang kisam ahihiam cihna in zong ngaihsut hun in zang ciat ni. I Pawlpi ciat ah online panin ahi zongin thungetkhopna in zang ni. Innkuan lungnopna, tawldamna, thupha ngetna in zang khawm liailiai ni. Mawh kimaisakna in zong zang ni. Hih Covid-19 amasot nonloh nading in Kumpite hong vaikhah thute zui in innciat ah quarantine in om ciat ni.\nTopa in mikim Khasiangtho pilna leh thalak siamna, thupha sanna in hong piakim ciat tahen! Prof. C. Thang Za Tuan, Ph. D. (Yangon, Myanmar)\nPrevious: Antang ip 1000 muibun takin zekkhawm ni ~ Lian Tuang\nNext: Bukna hoih ~ Tdkhen


url: =ISIS migilote kapna US$190 Million man F-22, ISIS ngongta te thu leh hun nunung\nLaisim mipih akua mapeuh\nTu laitak US kumpi leh leitung alawm apawl kumpi gam 20 bangin abuai pih ISIS Islamic State gam tuam khat ading nuam hiamgamh migilo te'n midik mawhna neihlo tampitak aza aa sim aa akap lum ziakziak ban thamlo US gam mite muhna peuh ah thak asawm Al Qaeda te nung migilo pen kipawlna IS te'n thauvui, thautang galhiam namkim kicing takin aneih uh banah, (Fund sum) bang hau lua uh kisa US$500 billion val bang neih tazen uh ci hi.\nHih te hong khanglian semsem leh leitung in nidang Nazi Hitler lai mahmah hong bat ding US President Obama lung himawh ahih man, ama mah makaai in leitung gam tampi ah, zin kawikawi banah Secretary of State, John Kerry pen Arabs gam tengah paisak kawikawi in, hih ISIS te do mang cimit theih nading ong hanciam mahmah uh hi.\nUS gam te'n van lam pan akap uh akipat lian hun in khat vei zong azat ngei nailo uh athak sitset Jet Fighters10 tak tawh hong kap se uh ahih manin, Sen gam leh leitung bup khat in lamdang kisa in thupi zong kisa ahi hi. Nidang Iraq khawng ah akizang leh US te'n leitung alawm apawlte gamte azuak ziakziak uh ahi F-15, F-16, cihte khat ciang' US$30 million man pen tu aa, F-22 te khat ciang' US$190 million man tazen zong ahi hi. Tampi bawl asawm uh hang' tam manlua leh vanleng lui atul sawm asim in neih uh ahih man, tu aa F-22 pen 400 val bek bawl uh zong ci hi.\nTu ni ciang dong US te leh France ten nisim phial akap ngekngek banah England, Netherlands, Australia, etc, cih gen thamlo US leh Saudi gam te'n zong van lam pan a (Target) teng uh asuh siat zo tei hang' leilam pan zong Iraq gam Syria gam kumpi galkap te tawh (Face to Face) lei lam pan kikap hinapi kikhin kawikawi leh mun tampi ah phual sat khin uh ahih manin, baihtuanlo nahi tuak in, kipan hak khadan uh nahi zo zen ahi hi.cihi. Ei Pasian thuzui Zomi akua mapeuh ding hun nunung ah, ISIS te vai tu laitak lunglut ahuai mahmah leitung gal hongsuak ahih mah bangin, Ebola virus natna zong ih upmawhlo hun laitak leitung gal khat mah hong suak in LST sung aa, Topa Zeisu'n ka hun nai ciang'in, acih thu zong hong phawk sak khat zong hong suak ahi hi.


url: =Gualnam Tangthu Tom - Laibu Saal\nHome > Draft - Zomi eLibrary > Gualnam Tangthu Tom\nGualnam Tangthu Tom\nA (20) vei na kawlpi Gualnam beh khuado pawi pen Canaan Home, Tahan ah nopci tak in kipawl hi.\nGualnam pen Behmin hi. Zomi te in nam leh phung kinei ciat hi. Mi hing i hih nak leh, singhawm sung pan in a piang kuamah ki om lo a, Pu leh pa khanggui zom in khian ki ka suk suk hi. Zomi te mun leh gam, i tenna a ki gam lat ciangin, midang dan in a kinei, lungngal mahmah te i hihi. Tanglai pek pan in, behmin tuamtuam na ki nei ciat hi. Zomi te lah ah, beh min, nam 50 val kinei hi. Tu dong na ngawn in, beh min aphuak phuak i om lai hang in, Nidang lai a ipu ipa te in a zat uh , Nampi, guipi, phungpi beh min te a om ngiat mah ahihi.\nGualnam te'Dan Gualnam te pen, Nampi te in ka ki ciamteh uh hi.\nGualnam galhang, Gualnam namlian, Gualnam Thukhual te ka hi uh hi. "Gualnam manglai khahpi lei te" ci in ong kigen hi. Guite' manlai, Gualnam manlai, Sukte manlai cih hun te sung ah na en kik in. Gualnam te pen, a gui a zam leh a dawn a pak a vek in, mipi lungsim pua hi. Namneu tatdan te a deihlo te ka hi uh hi.\n1. Thu khensat ciangin, lelop ngaihsut lo, tomthu hi lo, thusau en kawm a thu khensat te ka hi uh hi.\n2. Tua tawth kizui in, nawh hih saisai lo in, 'ol tak leh kiptaka' a thu a sem te ka hi uh hi.\n3. Tu tawm a thu leh, sisan hat man a, nawhsa tak a thu khin pah daidai cih te ko tawh kituak lo hi.\n4. Thu khat khindaih phial a a om khit teh dam tak in a sutt kik leh a leh pan te ka hi uh hi.\n5. Tha khat thu in a kingahpah lo na hamsa, thu laigil te hatkat tak leh, hanciam tak a a luai zo te ka hi uh hi.\n6. Gualnam te annek ciangin, tutphat tokhom kai in la a atu nuam te ka hi kei uh hi. Gualnam numei khat annek ding ciangin, tutphah khat na pia kei in.\n7. Gualnam te ka lungtang uh, ciip in nem hi. Mi hasa a siatna tawh a zawh sawm te ka hi kei uh hi. Phattuam na ding a donpih den, mi a khual, mi a tampi aa ding in nasa in muh zahzah tawh a panpih den Ngeina leh Dan hoih ka nei uh hi.\n8. Thu khinkai khit ciangin a semkhia pan te ka hi mah bang un, munkhat khat te ah ka zekai na mun uh zongh om thei hi.\nGualnam beh min pen, a min dang in alo kawikawi om hi. Tua min dang te lak ah, 1. Gulnam 2. Hualnam 3. Khualnam 4. Gualhaang, cih bangh in, a kilo kawikawi minneu te a kizatna mun om hi. A vekpi in a kibang behkhat mah ahi hi.\nGualnam behsung apan in Namneu behka pawl khat 1. Mitsuum 2. Luisukh 3. Laisung 4. Gualnam bawmkhai cih te leh a dang dang om lai hi. A vek mah in, Gualnam ahi hi.\nby: ZamSianSang Gualnam, Nampi Hih Gualnam beh sung ah, Gualnam a hih laisim te in, a kicing in nong puah sak na ding uh kong thumm hi. Gualnam beh na hih kei leh zongh, ong simsak thei veve hi teh;.\nItem Reviewed: Gualnam Tangthu Tom Description: Rating: 5 Reviewed By: Cinpu Zomi


url: =Kumpi Nihnate 14 | Siantongluan.net\nKumpi Nihnate 14\nKumpi Nihnate 14 |\nIsrael kumpi, Jehoahaz tapa Jehoash kum nihna kumin, Judah kumpi, Joash tapa Amaziah in uk ding kipan hi.\nAmah in uk ding a kipatin kum sawmnihlenga pha a, Jerusalem-ah amah in kum sawmnihlekua sung uk hi. Ama nu min Jehoaddin hi a, Jerusalem khuami ahi hi.\nTopa mitah amah a manin gamta a, ahi zongin a pu David bang zolo hi. A pa Joash hihsa na khempeuh hih hi.\nMualtunga biaknate koihkhia lo hi. Mite in tuate tungah biakna pia-in paknamtui hal lai uh hi.\nKumpi aana kiptakin ama khutsungah a om phetin ama pa ahi kumpipa a that a nasemte amah in that hi.\nAhih hangin Topa in a thupiaksa, Moses thukham laibu sungah, "Tate hangin pate kithatlo ding a, pate hangin tate zong kithatlo ding hi; ahih hangin mi khempeuh amau khialhna hangin si ding hi," ci-in a kigelh bangin amah in mi thatte tate thatlo hi.\nAmah in Edom mite tul sawm Ci Kuam-ah thatin Sela khua simin la a, a min dingin Joktheel phuak a, tuni dongin tua min kipsuak hi.\nTua ciangin Amaziah in Israel kumpi, Jehu tapa Jehoahaz, a tapa Jehoash kiangah kamtaite sawlin, "Hong pai in, khatlekhat mai kituahin kisu ni," ci-in a to hi.\nTua ciangin Israel kumpipa Jehoash in Judah kumpi Amaziah kiangah thu puak a, "Lebanon-a om thangling kung khat in Lebanon-a om taamtak khat kiangah mi sawlin, Ka tapa zi dingin na tanu hong pia in, ci hi. Tua ciangin Lebanon gamsa khat in hong nawkin tua thangling tuancil hi.\nNangmah in Edom na vatgawp khin a, na lungsim in nang hong liansak hi. Na minthanna tawh lungkim in la, inn-ah om in; bang hangin nang tukin, Judah tawh nang na tukna dingin buaina piangsak se ding na hi hiam?" a ci hi.\nAhih hangin Amaziah in a thu ngailo hi. Tua ahih ciangin Israel kumpipa Jehoash paito a, Judah-te gam Bethshemesh-ah amah leh Judah kumpipa Amaziah khatlekhat kimaituahin gal kido uh hi.\nTua ciangin Israel in Judah zo a, mi khempeuh a inn ciat uhah tai uh hi.\nTua ciangin Israel kumpipa Jehoash in Bethshemesh-ah Ahaziah tapa Joash, a tapa Amaziah ahi Judah kumpipa man hi. Tua ciangin Jerusalem-ah amah hong pai a, Efraim Kongpi panin Kiu Kongpi dong Jerusalem kulh pi zaguk sung susia hi.\nTua ciangin amah in kham leh ngun khempeuh, leh Topa biakinn sung leh kumpi inn vankoihna sungah a om umlebeel khempeuh la-in, mite zong man a, tua ciangin Samaria-ah a ciahkik hi.\nTu-in Jehoash in a hih a gamtatna a omlaite, a vangliatna, leh Judah Kumpipa Amaziah tawh a kidona, Israel Kumpite Khang Tangthu Laibu sungah kigelh hi.\nTua ciangin Jehoash si a, Israel kumpite tawh Samaria-ah kivui hi. Tua ciangin ama tangin a tapa Jeroboam Nihna in a uk hi.\nIsrael kumpipa, Jehoahaz tapa Jehoash a sih khit ciangin Judah kumpipa, Joash tapa Amaziah kum sawmlenga sung nungta lai hi.\nTu-in Amaziah nasepna a omlaite, Judah Kumpite Khang Tangthu Laibu sungah kigelh hi.\nTua ciangin amaute in Jerusalem-ah amah sawmsim uh a, amah zong Lakhish-ah tai hi. Ahih hangin amaute in ama nung zui-in Lakhish-ah mi sawl uh a, tua lai-ah amah that uh hi.\nTua ciangin amaute in sakolte tungah amah hong pua uh hi. David khuapisung Jerusalem-ah a pate tawh amah kivui hi.\nTua ciangin Judah mite khempeuh in kum sawmleguk a pha Uzziah la-in a pa Amaziah tangin kumpi-in a koih uh hi.\nA pa a sih khit ciangin amah in Elath khua zo kikin lampha a, Judah mite-a dingin ngahkik hi.\nJudah kumpipa, Joash tapa Amaziah kum sawmlengana kumin, Israel kumpipa, Jehoash tapa Jeroboam in Samaria-ah uk ding kipan a, amah in kum sawmlilekhat sung uk hi.\nTopa muhna-ah amah a sia gamta hi. Israel a khialhsakna, Nebat tapa Jeroboam khialhnate khempeuh panin amah kihemkhia lo hi.\nAmah in Gathhefer pana kamsangpa, Amittai tapa, a nasem Jonah tung tawnin Israel Pasian, Topa thugen bangin, Hamath lutna panin Arabah Tuipi dong Israel gam a ngahkik hi.\nBang hang hiam cih leh Israel-te thuakna nasia mahmah hi, ci-in Topa in mu hi. Bang hang hiam cih leh sal ahi a, sal a hilo ahi zongin a peng kuamah omlo a, Israel a huh ding kuamah omlo hi.\nAhih hangin Israel min a phiatkhiat ding Topa in gen nailo ahih manin Jehoash tapa Jeroboam khut tawh amah in amaute honkhia hi.\nTu-in Jeroboam gamtatna a omlaite, a hihte khempeuh, a vangliatna, a galsimna, leh Judah in a na neih ngei Damaskas leh Hamath khuapite Israel-a dingin a ngahkikna, Israel Kumpite Khang Tangthu Laibu sungah kigelh hi.\nTua ciangin Jeroboam si-in a pate tawh kivui a, ama tangin a tapa Zekhariah in a uk hi.\nTedim Lai Siangtho / Laibu: Kumpi Nihnate 14


url: =India ah naungek suakcil asikhin kisa in zato te’n Plastic Bag tawh vuiding in piakhia :: ZOMI DAILY\nposted on 2 December 2017 at 8:33 pm Lomkholna: India, News, Sawltak, World\nIndia gamsung aom zato khatah naungek suakin asilopi pen Doctor te’n asisa in asuak hi cimawk uh a, Plastic Bag tawh piakhia uh cih TOI pan kiza hi. Max Hospital ah Thursday ni in thupiang hi a, hih thupiang hangin tua Max Hospital te kimawhsak mahmah hi.\nAthupiangzia ahihleh nupi khatin Max Hospital ah khacinglo “Premature” in nausuakkhia a, naungek pen apeeng “Twin” hisawnsawn hi. Naungek apeeng te lakah khatzaw pen asisa “Stillborn” in suak ahih manin, akhatpenzong Doctor te asisa in asuak ci’n ciamtehziau uhhi.\nTua asuakcil naungek nihte ii aluanghawm pen Polythene Bag sungah zato nasem te’n akoihkhit uhciangin nausuaknu ii ameltheih te kiangah piakhia uhhi. Tuakhit ciangin ameltheih te’n tua naungek apeeng te ii aluanghawm pen hanmual ah avuiding, Cremation abawlding in paipih uhhi.\nTuabang in hanmual ah vuiding in akithawi laitak un tua Plastic Bag te aling, atang mukha uh a, tuaciang in naupang suakcil te khatpen asinailo ahihlam kitheikhia hi. Tuaciang in amanlang in Nursing Home khatah kipaipih a, ahi zongin lametna omnawnlo cihi.\nMax Hospital te’nzong hihvai tawh kisai in athu hoihtak akician in kanteelna “Detailed Inquiry” kibawlpahhi ci’n thunei te’n genkhia uh a, naupang asuaksak Doctor zong anasep panin dinkhawlsak “Forced Leave” piaphot uhhi.\nTua naungek ii apu ahi Praveen Mallik kicipa in agenkhiatna ah tua naungek suakcil te ii aluanghawm pen atawi kahihi. Tualaitak in aling themkhat kaphawkkha hi. Tuaciang in amanlang in akituunna Plastic Bag kahongpah saisai a, naungek khatpen anaklai kamu hi. Tuaciang in amanlang in ageinai aom Nursing Home khatah kapaipih uhhi ci’n genkhia hi.\nHih naungek apeeng tepen numei khatleh pasal khat ahihi. Asisa in asuak pen numei hi a, asinailo pen pasalno ahihi. Tua anaklai pasalno pen West Delhi aom Nursing Home ah kikem a, ahi zongin Critical Condition ahih manin, anuntakding lametna tamhetlo hi ci’n apu in genkhia hi.\nDelhi Police te’nzong hihvai tawh kisai in Delhi Government in Inquiry bawlding in thu piakhin cihi. Union health minister J P Nadda in agenna ah hihvai pen kamsiat huai mahmah hi. Delhi Government in hihvai hoihtak akancianding leh akisam bangbang in Action alakding in thu kapiakhin hi ci’n genkhia hi.\nDelhi chief minister Arvind Kejriwal inzong Twitter tungah agelhkhiatna ah Enquiry bawlding thu kipiakhin, mawhna akimuhleh akhauhpenpen “Strongest Action” kilading hi ci’n gelhkhia hi. Hihbang thupiang thulamdang hangin lamdangsa in ka linglawng mahmah uhhi ci’n gelhbeh hi.\nHih naungek te ii anupen Max Hospital ah kikemlai, zato lumlai ci a, amah pen bangmah patauh nading omlo, Stable Condition kici hi.\nVideo: Parents Given ‘Dead’ Twins In Plastic Bags By Delhi Hospital, 1 Was Alive\nNaungek ii Uncle khat ahi Deepak Bidawat kici in agenkhiatna ah hihvaitawh kisai in thuman “Justice” aom mateng in lungphona kaneiding uhhi. Hih Max Hospital ii Licence pen ki Cancel sak henla, ka tupa si hi ci’n agenkhia Doctor pen thong kikhia hen ci’n genkhia hi.\nDelhi police spokesperson Dependra Pathak inzong agenna ah hihvai pen FIR Filing kibawlkhin, Investigation pen akipankhin ahihi. Thukante muhkhiatna Probe tungtawn in akisam bangbang in Action kilading hi ci’n genkhia hi.\nHih cibangdan buaina Incident pen tukumsung City Hospital panin anihvei apianna ahihi. Abeisa June khasung inzong Safdarjung Hospital ah nausuakcil khat Doctors te sihi ci’n agen khiatkhit ciangin anu apa te’n anungtalai ahihlam mukhia uhhi.\nTua naungek pen nai 24 sung Oxygen Support tawh kikem in, ahi zongin akhuanung ah siveve hi. Sawltak #zomidaily\nPrevious: iPad vs Laisiangtho ~ Sia Do Khup\nNext: Pasian gam ading in: Rev. Khoi Lam Thang & Rev. Chin Lam Thang\nHong Kong meileng sungah meikang, mi 17 liam ~ ZD


url: =A siangtho pen itna :: ZOMI DAILY\nposted on 16 January 2018 at 5:48 pm Lomkholna: Article, PeterSuumpi\nNulepa te sibaih in naupang unau nih bek omlai uh hi. Hih naupang no te ahihleh anau-nu ii belhtaak suantaakpi in a-upa ahihman bang in a-upa ii sanggam neih khempeuh pen anau-nu bekmah ahi hi. Tua bang hi in a-upa in anau-nu pen ama ii nuntakna nangawn sang in itzaw hi.\nKaamsiat kikomsuan ciding ih hiam, cimawh zawngkhal tangah unau nihte in tuahsiatna pi khat hong tuak lailai uh hi. Anau-nu cina in hong zawm lua hi. Zato apuak leh anuntakna hutzawh nading sisan kasam cih thu siavuan te genna pan hong thei hi. Dangka tampi tawh akilei ding tua sisan te lei nading naupang pa in sum neilo hi. Ki-at man (Operation) te zato in sum anget loh hangin sisan om kei leh anau-nu nuntakna hu zolo ding cih ahi hi. Unau laigui kizom ahihmah bang in naupang pa ii sisan pen anau-nu ii sisan tawh anam na kibang hi.\nNaupang nu ii nuntakna ahut zawh nading naupang pa ii sisan kila khia ding hi. Siavuan pa in “sisan ih lakkhiat ciang in ana nathuak zo takpi ding hiam? Sisan hawm ngam takpi mah ding na hihiam? Ci in dong hi. Kum 17 aval mialmial pan tua naupang pa in siavuan pa ii dotna te ngaihsun mello in alu kun in adawng hi. Anau-nu aading akisam sisan aman apia ding ahi hi. Sisan alakkhiat ciangin naupang pa lau thawng vetlo hi. Alupna gei aa alum anau-nu maitai takin a en hi. Akisam sisan te aki lakkhiat khit ciang in naupang pa in siavuan pa kiangah aw-ling kawmsa in hibang in hong dong hi.\n“Sia … kei kum bang zah ka nunta zo lai tam maw?” Naupang pa in atelloh man in hibang aa adotna pen siavuan pa in azak ciangin anuih hong za sim hi. Ahihang in naupang pa ii hansanna in siavuan pa cimul tho sakzo hi.\nKum 17 aval mialmial hih naupang pa ii ngaihsutna sung ah pumpi sung aa sisan te lakhia leng kisi ding ci aa angaihsut mah taleh anau-nu aading asisan te hawm ngam veve hi. Ama nuntakna abeilawh dong nangawn in anau-nu nuntakna hut sawm ahi hi. Anau-nu aading alau pipi ki hangsan sak hi.\nSiavuan pa in naupang pa ii khut te len kawm in “Lungnuam in maw. Nang si peuhmah lo ding hiteh. Sisan hawpna in mi sisak zolo hi.” Ci in agen leh naupang pa mit-hah hong kikhel in siavuan pa thu hong dong kik hi.\n“Na takpi maw sia. Tua ahihleh kei kum bang zah bang ka nunta zo lai tam?\n“Kum 100, nang pen cidam na hihciang aa kum 100 bang nunta zo ding hiteh.” Ci in siavuan pa in hehpihna aw tawh maitai sa in dawng kik hi.\nSiavuan pa thugen azak ciangin naupang pa thalawp lua in hong diangkhia liang hi. Amah bang mah ci lo ding cih atheih ciang in asisan lakkhiatna phim tawi kawmsa in siavuan pa kiang ah zahtak tak in thu khat hong gen hi.\n“Sia aw tua ahihleh ka pum sung aa sisan te alang lakhia inla ka nau hong piaksak ve. Tua hileh ko ka nih uh aa kum 50 tuak nunta khawm thei pah ding”\nNaupang pa ii kammal te pen aza kha cina khang sung mikhem peuh in lamdang sa uh hi. Hih in mihing te sung ah angsung ngaihsutna akihel vetlo asiangtho penpen itna kiciamna kammal ahi hi. Source: http://share.youthwant.com.tw\nLaiet – Peter Suumpi\nPic Google (B&W aa edit kik)\nPrevious: Khedan le mihing nuntakna ~ Peter Suumpi\nNext: New Delhi leh Malaysia aom Zomi Gambeltading Good News\nVasa maw Sava? ~ Hau Za Cin\nThupha Guntui ~ Hau Suan Khai\nMalaysia, Kuchai Lama ah Police te’n damiah mi 5 akaplupna Video update\nZAM Thupuak :: 30 October 2016


url: =Malaysia Police te’n mawtawhawl khat thautawh akapna Video ki khahkhia :: ZOMI DAILY\nMalaysia Police te’n mawtawhawl khat thautawh akapna Video ki khahkhia\nposted on 1 December 2017 at 10:50 am Lomkholna: Malaysia, News, Sawltak, World\nMalaysia, Kuala Lumpur sungah mawtaw nambat “Car Number Plate” akimlo khat palik te’n amuhkhak uhciangin muangmawh uh a, akhawl saksawm hangin khawllo in taisuak teitei ahih manin, palik te’n thautawh kap uh cih theStar pan kiza hi.\nTua mawtaw nambat akimlo ahawlpa pen miginalo hiding in ki ummawh a, palik te thupiak mangnuamlo in mawtaw hatsak semsem in palik te’nzong anungpan delhpah uhhi. High-speed tawh akidelhna pen Old Klang Road panin PJS 5 manawh in akidelh uh kici hi.\nZanni Thursday ni in thupiang kici a, Taman Medan Area sung atun ciangin mawtaw pen atainading omnawnlo in palik te’n amatsawm laitak Video kizaihkha in, Social Media tungah ki thehzak hi.\nTua Original Video akizaih pen Second 51 bek sawtin, tua Video sungah Proton Persona mawtaw khat palik te’n khawlsak uh a, ahawlpa pen hong pusuak in ci’n otsan in thupia uhhi.\nAhi zongin tua mawtawhawl pa’n palik te thupiak pen awlmawhlo in, a mawtaw nungkiksan in taikhiatsan hi. Anungkinna ah palik te mawtaw nawksak cihi. Tuaciang in Police te’nzong thautawh kap kipanpah uh a, tamveipi kapphangphang uhhi.\nPolice te amauleh amau akidal nading “Self-defence” kawmleh Warning piaknakawm in akigawm in 9 veibang thau kilawnding kici hi. Ahi zongin mawtaw hawlpa pen kapkhalo in, mawtaw tawh taisuak hi.\nVideo: Chase, shots fired after suspect rams vehicle into patrol car\nHih buaina akipatna pen Scott Garden gei ah Brickfields Police mawtaw khat Number Plate akimlo amuh uhciangin muanmawhhuai sa uh ahih manin, khawlsaksawm uhhi. Ahi zongin tua mawtaw hawlpa in khawlsaklo in, taisuak vingveng ahih manin, Police te’nzong mawtaw 2 tawh delhpah uh a, tuapan in akidelh suaksuak uh ahihi.\nHihvai tawh kisai in City police chief Comm Datuk Mazlan Lazim in agenna ah tua mawtaw hawlpa pen thusitna akineihsawm laitak in taisuak in, palik mawtaw zong hongnawksak ahih manin thautawh akikap hi ci’n genkhia hi.\nMore: Malaysia palik khatin numei khat alet hiathuat laitak Photo kithehzak\nTua mawtaw hawlpa pen a mawtawzat munkhat ah nusia in khetawh taisuak a, tudong kimanzo nailo cihi. Tua ahih manin, khuasung mipi te’n atheikha na om uhleh amanlang in Police te hong zasakpah un ci’n genkhia hi.\nTua anutsiat mawtaw pen Forensic Team te’n hoihtak velcian uh a, tua mawtaw pen 2015 kumin akigu ci’n Report akibawl ngeikhat nahi sawnsawn hi. Sawltak #zomidaily\nPrevious: Satan’ ngian ~ Tdkhen\nNext: Indonesia ah Security Force alutnuam numeite Virginity Test kibawlsak sese\nLaisiangtho leh Science ~ Hau Za Cin\nSaddam Hussein inzong “VX nerve agent” tawh mi tultampi thatngei ~ ZD\nSingkung thum (Pasian gelna a tuampi)\nJesu mitsuan in tai in ~ Job Thawngno


url: =Kawlgam pan Catholic Biakna makaai khat Leitung mai ah dawkzo ta :: ZOMI DAILY\nposted on 15 February 2015 at 8:17 pm Lomkholna: Biakna, Catholic, FrancisKhampi, Myanmar, News\nCardinal Charles Maung Bo pen tulaitak in Yangon Archdiocese ah Archbishop a seplaitak hi a, 2015 Jan5, 2015 ni in Catholic biakna ii phualpi a hi, Vatican gam pan Siampi Lianbel Pope Francis in Cardinal ding teelkhia hi. Tua teelkhiatna lak ah gam tuamtuam pan Cardinal 20 pha hi. Kawlgam pan, Thailand le Vietnam pan khat ta kiteel khia hi.\n(February 14, 2015 ni in Italy gam, Rome khuapi sungah om Vatican gam pan Cardinal za a ngah laitak limlak pawlkhat om hi.)\nKum 66 a pha Cardinal Charles Bo pen kawlgam ah Catholic biakna a tunzawh kum 500 pawipi a kibawlzawh a sawtlo in a kiteelkhia a hihman in Kawlgam Catholic biakna ah tangthu thak bek thamlo Cardinal dinmun a ngah masa pen hipah hi ci in laimaithak kihong taktak ta hi.\nCardinal Charles Bo pen Monhla, Shewbo township, Mandalay division pan piang hi. April 9, 1976 kum in khantawn Siampi suahna za ngah in 1986 ciang in Lashio Diocese ah Vatican pan a kipia Bishop ding in za ngah hi. Tua khitteh Mandalay Archdiocese, Patein Diocese le Yangon Archdiocese te ah Archbishop (Siadaw) sem kawikawi hi.\nCardinal Charles Bo pen kum 66 pha pan a hihman in mailam ah Pope a suak ding dinmun hong om le teeltheihna thuneihna (Vote pia) nei bek thamlo a mah ngiat zong Pope dinmun a tungthei Kawlgam Catholic Makaai khat hi ci in Leitung ah kiciamteh taktak ta hi.\nOrdinary Public Consistory for the new cardinals – 2015.02.14\nZomi a hih loh hang in Kawlgam pan hihdan in Siampi za hongngah a hihman in kawlgam mi khat ka hihna tawh ka kipaak in, ka lungdampih mahmah hi.\nCardinal za hongngah khitteh Kawlgam ah bangteng kilamdanna hong bawlzo ding hiam ci in leitung mipil pawlkhat in encik ding in kipan litlit ta hi.\nTopa Pasian in thupha hongpiaksak henla, a nisim mabaan te hong tonpih sak tawntung ta hen!!!\nPrevious: Chin station hospitals in severe shortage of medical doctors\nNext: Singkung a ngaite ~ Don Ngaih Lian\nMaitang Puakzia (Body Language)\nMalaysia ah Zomi Nam Ni nuam mahmah – 5 ~ Hau Za Cin


url: =Cidamna ding in Vamim tui a hoihna. Agelh - Pauteuh - Laibu Saal\nHome > Thuluui/Articles > Cidamna ding in Vamim tui a hoihna. Agelh - Pauteuh\nCidamna ding in Vamim tui a hoihna. Agelh - Pauteuh\nCidamna ding in Vamim tui a hoihna.\nAgelh - Pauteuh\nVamim tui tangh1 leh aktui tangh2 vitamin tha kikim cihpen theih huai hi..Vamim tui pen mihing aa dingin tuap ( Rigth lungs leh left lungs) thapia mahmah hi.\nVamim tui kuate aa dingin nekhuai phadeuh hiam cih leh thaneilo naupang , Khangham khinte leh nausuak khinphet nute nekding in hoih hi.. Khuak tawh kizom thagui nat neiten tampi nekding hoihlo hi.\nVamim tui sungah Protein , Sathau,Lecithin , Vitamin B1, B2 Calcium , vitamin nam16 bang omhi..Vamim tui pen nikhat atam penpen pum 3 leh pum5 ciang hoih hi.\nVamim tui sung aa vitamin B in zunkhum natna damsak hi....cibawk cihte leh ekpaina gilzang natna cihte damsak hi..Vamim tui sung a om vitamin tuamtuam te hangin a thaulua te luhek gamtat zia nuamsak,thagui/ sigui sung aa sikhal nengneng te tui suaksak in sipaizia pongman sak hi.\nVamim tui nalei ciangin hoihtak enmasa in ! a kitap namunpan natna lungno ngah baih mahmah hi.. Avot namun ah koih inla , naleini aa kipan ni15 val koih Kei leteh lauhuaina bangmah omlo ding hi.\nVamim tui buhcim huankhop a nezo tading in sikhang natna neite sikhang kiamsak hi. Lungtang leh Kaal aa dingin hoih mahmah hi.\nLungtang natna neite aa dingin tha omsak in hoih hi..Vamim tui sung aa lecithin pen aktui sangin a zah 4 bangin tamzaw hi. Nausuak nute aa dingin tampipi nek dingin hoih mahmah hi.\nVamim tui leh bawngnawitui helkhawmin dawng leng sitawm te aa dingin hoih a, gilpi thahat lote aa dingin zong hoih mahmah hi..\nAhih hangin nekkhop pihloh dingin pawlkhat om aa, Orange tawh nekhawm Kei in !!Sunglam siatna omding aa, na gilpi bawk leh huih tamsak tuam ding hi.. Vamintui leh ganhing sin nekhawm Kei in !! naci nasa lakbawk kawikawi in lakvom kawikawi ding hi.\nVamim tui leh Sen lothang teh kang khawm in neleteh kaal thahatlo , kawngna ,Zunsan , Zunsip cihte damsak hi..\nTB natna leh bukkhuh sawt veipi khuh cihte damdam in hoihsak hi.\nItem Reviewed: Cidamna ding in Vamim tui a hoihna. Agelh - Pauteuh Description: Rating: 5 Reviewed By: Cinpu Zomi


url: =Japan gamah Tausangpen Kilam - TUNGZANG NEWS\nJapan gamah Tausangpen Kilam\nJapan gam Tokyo khuapi a Skytree kicih Aw khahkhiatna tausangpi (Broadcasting Tower) pi in meter 620,pi 2080' feet pha in, leitung bup nangawn ah asang penpen khat zong ahih nathu alim photos te zong tu a bangin kimu theih ahi hi. Hih man (Photos) te in May 21,2012 Monday ni Kyodo in manzaih a record abawl ahih nathu te zong kiza ahi hi. Hih Aw khahkhiatna tausangpi (Broadcasting Tower) pi pen May 22,2012 Tuesday ni in kihong khia a, tua mun ah mipi aza a sim in hong pai ahihna thu ban ah tua mun phual mahah sumbuh saipi (Shopping mall) ompah ahih kawm manin zong mi apai tam phadeuh ahi hi. Reuters News te kiang pan hih man (Photos) te kikawm a kizang pawl khat zong om ahi hi.\nJapan Tags, sum zuahna lamte le Constuction kipawlna media TPX nikhat bup sung ading ahoih pen le asiam pen man (Photo) mikhat ta in deih bangin zang theih in, akua mapeuh tungtawn pan zuahkik cih bang a om theihlona ding zong gen ahi hi. Hih mante pen business ading ahih zongin Politics te Party vote zonna advertisement ading ahih zongin, phalna apiaklona thute zong gen uh ahi hi. Tu a kizang mante zong Reuters News pan a mi khat kiang pan kingah ahih bang mahin, ama uh i azatna dan uh ahi asuahsak / akhahkhiat ngei bang mah uh tawh kibang lian a hong suahsak kik uh zong ahi hi.\nHih thute tungtang ah mipite a ding phattuamna khat teitei angah theihna ding tupna / ngimna khat tawh kibawl a kisuaksak zel ahi hi. Original (Copyright) a neih ahi Japan OUT-Sum bawlna ahilo kipawlna le Editodial bawllo le a zuahlo Japan kipawlnate zong ahi uh hi.


url: =A kikhen theilo gamthu le minam thu ~ Rev. Cin Ngaih Thang :: ZOMI DAILY\nposted on 12 September 2016 at 8:57 pm Lomkholna: Article\nA kikhen theilo gamthu le minam thu (Politics and Nationalism) ~ Rev. Cin Ngaih Thang\nThu Kong Honna: “Zomi Youth Association–ZYA, Kalay” a kiphuhzawh kum 10 cinna Magazine laibu ading Article khat gelh dinga, ZYA makaite kiang pan cialna ka ngah ciang, lungdam angtang mahmah ing. ZYA Kalay in i minam ading na hoih le vai thupi pawlkhat semkhia khin hi. Tuate lak pan khat le nih gen pakleng, sisan tawh mihing hutna nasep (social care) le kumpi tung pan theihpihna lai (Registration) ngah khin ahih man, minam ading angtanhuai kipawlna kip khat hita hi.\nMailam ah minam khat ihihna akip akho semsem nadingin khuambul khat (foundation) le kipumkhatna a piantheih nadingin a madawk (frontier) kipawlnapi khat hi ding hi, ci-in ka ngaihsun hi. Topa Pasian in khangthak Zomite kipumkhat le a khantoh semsem nadingin hih kipawlna hong phungcingsak henla, hong tangzaisak semsem ta hen.\n1. A Kikhen Thei Lo\nHih thulu pen thu thum tawh hong hualkhawm ning. Khatna- A kikhen thei lo Zomite; nihna- Gam le leitang thu; thumna- Minam thu hi. I gennop thu genpah hileng, gam thu le minam thu pen thunih tawh a kibat hang, a kikhenkhia thei lo tui le nga tawh a kibang hi. Ngasa in tui tawh a kikhen theih loh mah bangin, minam le gamthu zong kikhen thei lo hi. Minam a om manin gam om thei hi a, gam in tua minamte a kipsak ahi hi. Gam khangto cih ciangin a sungah teng minamte khangto cihna hi a, gamnuam cih ciangin gam mite lungnuam khamuang takin nungta cihna hi.\nMikang pau in zong ‘mother land le mother tongue’ cihpen kammal nih a bat hang, minam khat hihna a gennopna hi. Tua mah tawh a kibang hi. Gam le minam, minam le ngeina, minam le makai, minam le biakna, biakna le ngeina, cihte thukhat ahih loh hang a kikhenthei vetlo thute hi a, a kisungzop vive hi. Tua mah bangin leitung mun tuamtuam ah a om Zomi min tawh kipawlna khempeuh in zong gam le minam itna veina tawh nasemte ahi hi. Kipawlna min le tup le ngimte a tuamciat tawh a kibat hangin i lungtup le sepnop thute uh a kibang vive, a kisungzop vive ahi hi.\nKei muhna ah, Zomi Youth Association-ZYA kipawlna i hoihna le thupitna ka pulaknop mahmah thu khat in, i minam le gam sungah om party, biakna, behlephung, khualetui, venglepam, mimal innkuan, le pauleham kuamah deidan nei lo, mipih sapih tathuaite tan, kephuaite kem, huhhuaite huh in, minam a cing a kem kipawlna le nasepna ahi hi. Minam ai awh a palai na a sem ding kipawlnapi khat ahi hi. Hih ZYA kipawlna pen Zomite tenna khuate, Biakna makaite, Khua hausate tawh a kikhen thei lo ding kipawlna hi. Khangthak Zomi makaite in i khualetui, i omna ciat ah ZYA phut ding i masuan ahi hi.\nKuamah mimal neihsa hi loin, minam neihsa, mailam ah khangthak Zomite hong hualkhawm ding minam kipawlna minpi khat ahi hi. Giabang zunkhawm thei leeng hunkhat ciang, ‘CENTER COMMITTEE, ZYA’ min tawh gamsung or gampua (national or international) dongin i kikhaihkhop theihna kipawlna hong hi ding hi. (Gtn: USA, UK, Germany, Japan, Korea, Singapore, Malaysia branch le Yangon, Mandalay, Kalay, Tedim, Tonzang, Cikha Branch khempeuh a khaikhawm ding minpi, cihna hi.) Hih ciangdong i tunzawh nading mukholin i khua ciat ah ZYA kipawlna phut ciat ni. Simlemal saklekhang ah a om a kikhen thei lo Zomite tuibang kigawm nading kipawlna hisak ni. Khaubang kihualkhawmin giabang zunkhawm ciat ni.\n2. Gam Thu\nI pu le pate in khua khat a sat uh ciangin, Hausa, Siampi, Tangko, Sikseek, cih bangin mi nam li tawh khuasat uh hi. Khua sung kilem nading le a bucing khantohna a omtheih nading deihna hi. Khua sungah kilemna a om nadingin, thu vaihawm Hausa, damlote damna dingin Siampu, thu kizaktuah nadingin Tangko, lokhawh singpuak ankham nadingin a kisam vanzat ading Sikseek, cih bangin a bucingin khua nasat uh hi. Hih thute pen nuntak khawsak a picin theih nadingin a kikhen thei lo thute ahi hi. Tua hinapi tuhun ciangin khuathu gamthu (politics) cih kammal pen kikihtakbawlin ei tawh a kisai lo danin ngaihsunkha hi hang. Khua le tui khangto nuam napi hausa deih lo, innkuan khangto nuam napi nu le pa deih lo tate tawh kibang hi. Hih thu a lipkhaphuai, a lauhuai thu hi peuhmah lo a, i khantoh nadingin a thu omzia kan a theih ding, sep le bawl ding a omte sepkhawm in, pawlbawl le lawmbawl ding thu hizaw hi.\nHong uk kumpite kihta un ci lo a, zahtak le pawlbawlin a thu uh na mang un, ci hi. Gam khantoh ding deih napi kuamah in sem kei leng kua sepsa tawh khangto ngei ding ahi hiam? Gam khangto i cih pen a sungah teng mite tungah kinga hi. A lunglutte bek i sep ding hi lo a, a lunglut lote nangawn in zong a panpih ding thu hi. A lunglut lo a sem thei lote in zong a lunglutte hong makaihna zui-in tha i piak leh a sem mah tawh kibang hi. Mi pawlkhat in politics cih a kammal nangawn zadah in, kihtakbawl zawzen hi. Pasian thu tawh a kitukalh danin ngaihsun uh hi. Pasian in Hebrew mite bawl a, a ten nading uh gam pia hi. Tua gam a luah theih nadingin a hun zui-in kamsangte zangin a hunhunin a makaih ngiatngiat Pasian hi. Pasian pen gam le minam a it mahmah makaipi pa (petriotic God and political leader) hi.\nTua hi a, Pasian in Adam pan Noah, Abraham, Isaac, Jacob le Josef, Moses le Joshua khang dong ah, a mite makaihin a ten nading uh Kanaan gam a luahsak pa hi. Minam ki-ukna a hoih nading le a khantoh nadingin a khangkhangin minam makai ding a pia pa hi. Pasian in Israel mite suakta taka Kanaan gam ah a tentheih nadingin haksatna sungah ompihin a makaih pa hi. Pasian pen Israel mite suahtak nading a makaihpa le gal a dosak pa (independent leader and fighter) ahi hi. Tua hi a, minam khatin i piankhiat nak leh gam kisam, minam makai a kisam pah ahi hi. Gam thu le minam thu, minam le makai cihte kikhen thei lo hi. Politics a lunglutte in, ‘gentheih haksatna thuak ding, thongkia bawlsiatna thuak ding’ cih ciang bek kingaihsun a, khial mahmah hi hang. A beisa i gam ki-ukzia in hong thuzawh zong hikha ding hi.\nGam le minam cih pen, mihing khatin i piankhiat nakleh a kikhen thei lo nu le pa, zileta, silhleteen, nekledawn tawh kibang hi. Minam lian khat in gam khat, lai khat, ngeina khat, ki-ukna khat (federal state) tawh kalsuan ding pen a ngeina hi. Minam khat a khantoh nadingin gam khat ki-ukna khat (one nation-one government) tawh a kalsuan loh phamawh hi. Gam thu i cih in minam suahtakna le khantoh nading thu a gen hi a, kikhen thei lo hi. Kumpi gam a kip nadingin gam mite vaihawmna le thuneihna kisam hi. I gam le leitang tungah thu i neizawh nadingin bangteng thei masa ding, bangteng sem masa ding, bang cidan a sem ding, bang hunin kipan leng zo thei ding, bang phattuamna ngah ding, cihte zong theihkholh kul hi. Gam kep zawh nading pilna le siamna, tha le ngal neih ciang bekin gam le minam kipin khangto ding hi.\n3. Minam Thu\nMinam khat i tup le ngim a thupipen in gamsung ki-ukna hoih nading, gam mite kizopna hoihin lungnop suahtak nading, pilna le siamna ngah nading, cidam thahat nading le a bucing khantohna ngah theih nading thute ahi hi. Gamsung a hoih nadingin ki-ukna thukhun hoih kisam hi. Tua hileh thu vaihawmna nuam ding a, mipite na sep silbawlna, nekledawn sumlepai zonna, pilna siamna sinna ah khangto in, kizop kikawm-tuahnate manlangin, nekletak zonna le innlelo giahna khawlna ah kuamah lungkham nawn lo ding hi.\nHih thute in minam tawh a kisai thu hi a, ‘politics’ i cih tawh a kikhen theilo thu hi. Minam khantoh nading pen gam ki-ukna thukhunpi tungah tampitak kinga hi. Thukhun in gam mite a lian a neu, a zawng a hau deidan loin hamphatna a kikim ngah theih nading lampi hi. Thumanna le suahtakna (free and fair) bulphuh in, tulaitak i kumpite in zong gam mite suahtak nading le a kilekkim khantohna ngahtheih nading mitsuanin thu kikumkum, a gelgel laitak uh ahi hi. Democracy gam a khangto gam i suah nadingin Khristiante in zong thungetna tawh ma i pankhop ciat ding i vaipuak thupi khat ahi hi.\nTulaitak in, 2008 kuma kibawl Kawlgam bup Thukhunpite bawlphat ding lunggulhna pen, zaangmi le singtang mi, minam neu le minam lian, kuamah kideidan loin, suakta taka thuvaihawm theihna (federal state) le minam alian le aneu kuamah deidan nei lo, a kibang hamphatna ngahkhop ding (minority right) deihna hi. Pinlong agreement in hih thu a gennuam hi. Tua hi a, Pasian le minam, minam le suahtakna cihte kikhenkhia thei lo hi. Pasian a it takpite in a minam zong it ding hi. Moses in a mipihte a it luat man Egypt mipa that hi.\nPasian in, tualthat pa ci-in mawhsak lo a, minam itna nei ahih man teeltuam Hebrew mite makaih zo ding hi, ci-in muanzawkna-in nei hi. Israel mipite a makaih dingin Pasian teelna ngah zawlai hi. Minam itna a nei lote Pasian in minam makai in teel ngei lo hi. Jesu ka it cinapi a mipihte a it lote pen itna a nei lo, Khami a kisak hang a sa mite hizaw hi. Pasian na itna zahzah tawh na minam na it thei bek ding hi. Minam itna cih pen Pasian a it mite sungah om hi. A khatna ah Pasian it ding, nihna ah minam it ding, thumna ah mipihte ading na hoih sepsak ding pen Jesu hong sawlpi nasep ahi hi.\n3. Kuate’n Sem Ding?\nGamsung ki-ukna le thuvaihawmna ahoih nading pen a sungah a teng gammi khempeuh i vaipuak ahi hi. Tulaitak thuneihna a len kumpi a sem ‘ruling party’te bek hi loin, gam mipite, thu kizaktuahna media nasemte, kumpi nasemte, khuasung hausa makaite, gamkhen le gambup tangmi makaite’ le political party-te in, ma pangkhawm diamdiama i sep ding thu ahi hi. Minam a it taktak biakna makaite le party-te ma pankhop ding hun hita hi. Mimal hamphat nang bek a zong makaite le party-te nial ngam ding hun hita hi.\nA beisa hunin minam omzia nampi nih tawh kikhen a, hong uk kumpi nam le ukna a thuak minam ahi hi. Thuman kigen ngam loin suahtakna om lo hi. Tu hun ahihleh thuman tawh nasep hun le suakta taka genkhiat theih hun hita hi. Thuman mite nasepte panpih le zuipah thei in, a thuman lo mite nasepna hilh in nialpah ngam leng, gam makaite in pilna le hoihna-in hong nei ding uh hi. Gam ki-ukna a hoih nading le minam khantoh nading pen Pasian lungtuppi pen hi. Nuntakna hong pia bek hi lo, a dimlet nuntakna hong pia nuam hi. (John 10:10).\n“Sik tem khat a hiam nadingin sik mah kizang hi” a cih bangin, minam khantoh nading mipi mah in a seek a bawlphat kul hi. “Suangpi a kip nading suangneu in thek” a cih mah bangin minam a khantoh nading pen a mipihte mah in a huh, a zun kul hi. “Mi hangsante in tangthu piangsak a, mipilte in a tangthu gelhsak hi” ci hi. Takkheh! ci-a kipan ngam, sem ngam thuakngam leng gualzawhna piang ding hi.\nDiamdiam liailiai-a kalsuan khop ding a hun hita hi. Gam le minam sungah daihna le nopna a omtheih nadingin mipi le tangmite vaipuak hi. Mipite in lung kituakin gelkhawm semkhawm leh gualzawhna om ding hi. Thukhun hoih le ki-ukna hoih in, gamsung ah kilemna daihna om ding hi. Gamsung ah kilemna omleh minam sungah lungmuanna om ding a, khantohna bucing hong piang ding hi. Tua dingin Zomi khempeuh tungah hih vaipuak kinga hi.\nThumanna le cihtakna tawh gam le lei i zun ciat ding kisam hi. Mipite pen makai hoih a sekkhia, a pokhiasak dingte hi hang. Tulai khangthak momnote tu mahmahin minam ading makaite ihi pah hi. Nang le nang kithei in. Kimuang ngam inla kipankhia ngam in. Zogam le Zomite in nang hong ngak hi. Nangma sep ding hong lamen hi. Nangma pilna le siamna tawh na lianpi kisem zo ding hi.\nGam le minam a kikhen theihlohna thu i sut mah bangin, minam le makai, nuntakna le khantohna thute kikhen thei peuhmah lo hi. Tua bang mahin minam le ngeina, minam le makaihna, kipiakkhiatna le sepkhiatna cihte kizom dimdiam hi. Gam le minam a khantoh nadingin, numei-pasal, a lian a neu, gam mi khempeuh in i vaipuak ahi hi. Politics i tup le ngim bulpi pen in gam le minam kilem nading; a bucing khantoh theih nading; thu vaihawmna le na hoih sepkhiatnate ahi hi.\nTua hi a, gam thu cih pen giimneih nawn kei ni, kihtak ngaihsut nawn kei ni. I innkuan sung nek le dawn a kicin nading nisima i sep i bawl teng zong gamthu (politics) mah hi pah lel hi. A lamdangpi le a thutuam hi peuhmah lo hi. Lawm le gual bangin ngaihsun in, pawlbawl ta ni. I minam makaite itna tawh thek in, i hihtheih zah tawh panpihin tha pia ciat ni.\nMimal vai le kipawlna vai, Party vai le minam vai cihte khen siam ni. Gammi hoih khat ihihna thuman genna le cihtakna tawh kilangsak ni. Piakkhiatna le thungetna tawh panpih ni. Democracy gam i cih pen van panin hong kikhiasuk ding hi lo a, mipite sung panin a pokhia ding ahi hi. I minam in khangthakte’ gelsiamna, sepkhop siamna le gahphatna lunggulhin hong ngak gige hi. I Gam le minam, i minam le makaite pen thei leng, a sawt loin Zogam in kumpi gamkhat suak ding hi.\nTua ciangin minam khantoh nading na lianpi kisemkhia thei pan ding hi. Zogam kumpi a lam ding, minam makai a sem dingin na kithawi ta hiam, Zogam in nang hong lamenin hong ngak hi. Nang zong semthei lua hi teh. Midangte sepzia tungtawnin pilna la inla, a hoihzaw a sem dingin limtak kitat hiam in. Gam le minam ading a kigingsa-in om in. Kalaisai, tua ni tua hun hong tun ding ngaklahhuai mahsi mataw!!! Lungdam. Rev. Cin Ngaih Thang (Vice President, ZBCM)\nPrevious: Malaysia, Kuala Lumpur khuasung ah Tour Bus khat kibung, mi 37 liam ~ ZD\nNext: A manpha naupang te ~ T. Sawm Lian


url: =Azah Sawm Pil Zaw | Storacles | Bible Universe\nNebuchadnezzar kumpipa in Jerusalem simgawp-a azawh ciangin Judah mi tul tampite manin Babylon gamah ciahpih hi. Kumpipa in a nasempa, Ashpenaz, kiangah ih galmat Jews mite lak panin khangno pawlkhat kumpipa na asem thei dingin kumpi-inn ah kum thum sung kampau leh Babylon pilna asin ding teelkhia in aci hi. Daniel, Hananiah, Mishael, leh Azariah hih tengin Ashpenaz lungsim la ahih manin kumpi-inn ah kipaipih hi. Ahih hangin tua lai ah buaina khat om hi. Khangnote neek dinga kibawl ante lakah Pasian in a phalloh neek loh ding tampi tak na om hi. Lungdam loh meel pua hetlo takin, Daniel in amah leh alawm teng thumneek leh dawn dingin anteh singgah akipiak nadingin ngen hi. Acil-in kumpi nasempa in angetna sang lo a, “Tua bang tawh na cii uh dam kenteh” cihsan hi. “Na cii uh na leh kumpipa in kei hongdawm kenteh,”ci hi. Ahihang Daniel in kamzol tawh ngen veve a, tua leh ni 10 sung bekbek hong en in, ka cidamna uh nong muhdan kumpi-an ane khangnote tawh hong enkak in ci-in thum hi. Hong kithukim uha, ni 10 sung Hebia khangno li te in tui leh anteh singgah bek hong ne uh hi. Ni 10 hong cin ciangin, Daniel leh alawmte thum, “kumpi an nete sangin cidamzaw uh a, a ci a sa uh a hoihzaw hi.” Daniel 1:15. Kum thum khitciangin hih khangno li teng Kumpipa Nebuchadnezzar in apilna uh hong sit a, Babylon gam mipil khempeuh te sangin azah sawm iin pilzaw hi ci-in kipulak hi. Daniel kum 100 ta'angbang nungta hi ci-in laisiangtho in gen hi. Bang hangin Daniel leh alawmte hizah takin pilin, cidam iin, khansau uh hiam?\n1. Akipatcil a mihingte neek dinga Pasian in agel sak bang hiam?\nPiancilna 1:29. Pasian in, “En un, leitung maitang khempeuhah a om, tang a piangsak kungnote khempeuh leh a gah sungah tang a om __________ khempeuh note tungah kong pia khinta hi. Tuate an-in na nei ding uh hi.\nPhawk Ding: Hih munah mikang lai a, “meat” acih pen sa cihna hilo-in “an” cihna hi.\n2. Adam leh Eve hong mawh khit uh ciangin Pasian in neek ding an bang te piakbeh hiam?\nPiancilna 3:18. __________ leh kiakte, nang-a' dingin hong pokhiasak ding a, nang in gamlak kungte na ne ding hi. *\nPhawk Ding: Akipatcil a mihingte an dinga hong kipia pen singgah, tang[vamtang, mimtang, kawlkai], singgahtang te ahi hi. Adam leh Eve hong mawh khitciang, nuntaakna singkung nekha nawnlo-in mehteh mehgah an dingin Pasian in piakbeh hi.\n3. Ih pumpi cidam ding Pasian in a lunggulh hiam?\nMatthai 4:23. Galilee gamsung khempeuhah Jesuh pai kawikawi a, amau' kikhopna innte-ah thu hilhin, vantung ki-ukna hangin __________ thute hilh a, natna tuamtuam a nei cina khempeuh a damsak hi. Johan Thumna 2. Ka lawm it Gaias aw, nang na ci damin na vai khempeuh zong na ma pai ding hi, ci-in ka lamen hi. Kha thu tawh kisai lamsangah zong bangmah lungkhamna omlo ding hi, ci-in ka thei hi.\nPhawk Ding: Ih pumpi cidamna pen Pasian adingin thupi mahmah hi ci-in Laisiangtho in hong hilh hi. Zeisu in thuhilhna iin hun azat zahmah damsakna in zong zang hi. Ih khansauna ding leh ih cidamna dingin ih zuih theih ding Laisiangtho hong lamlakna pawlkhat om hi.\n4. Pasian in Isreal te kiangah Ka thumang-a Keima na nasep uh leh na natna te uh note kiang pan Ka lakhia ding hi ciin kamciam hi. Pasian in a kamciam bangin asem hiam?\nLate 105:37. Tua ciangin __________ in ngun leh kham tawh Israel-te paikhiatpih a, amaute a vekpi-in cidamin thahat kim uh hi.\nPhawk Ding: Ngaihsun leng! Pasian mite in khapsa gam azuat lai un, a minam bup un khat beek cina lo beklo-in a thazawngkhal zong omlo uh hi.\n5. Bang hangin ih cidamna Pasian adingin thupi mahmah hiam?\nKorin Masa 6:19, 20. Na __________ uh, Pasian in a hong piak, note' sungah a teng Kha Siangtho' biakinn ahih lamtak theilo na hi uh hiam? Note' __________, nomau' neihsa hilo a, Pasian-a' ahi hi. * 20Note pen Pasian in a hong leisa na hih manun na __________ uh Pasian' minthan'na dingin na zang un. Rom Laikhak 12:1. Tua ahih ciangin sanggamte aw, Pasian in eite tam veipi tak hong hehpih ahih manin ama lungkimna ding leh ama nasepna dingin nomau mahmah a hingtangin Pasian tungah na kipiakna dingun ka hong thum hi. Tua banga kipiakna pen Pasian biakna man taktak ahi hi.\nPhawk Ding: Pasian in ih pumpi pen asiangtho Ama teenna dingin hong deih hi. Tua manin, eite in ih pumpi bup Ama hong teenna dingin kibawl kul hi.\n6. Cidam taka nuntaak theihna dinga ahoih Laisiangtho thukhun in bang hiam?\nKorin Masa 10:31. Tua ahih manin keimah in ka hong gennop thu in: Na hihna khempeuh uh, nekna dawnna-ah ahi __________ Pasian' minthan'na dingin na hih un.\nPhawk Ding: Nuntaakna ah ih kikep siam ding kisam hi, tua hileh ih ngeina—ih neek leh ih dawn te nangawn in—Pasian min thangsak ding hi.\n7. Christian te in zuu adawn huai hiam?\nPaunak 20:1. Leenggahzu in mi kamtam sakin __________ in mi kitawngsak a, zukhamna pen haina ahi hi.\nPhawk Ding: Zuu dawn ding Laisiangtho in phal hetlo hi. Laisiangtho sunga “zuu” cih kammal pen akikhamthei leh akikhamthei lo leenggah zuu anih in agen khawm hi. Tuhun a singgah atui-a gawi “cider” te dan hi . Paunak 23:29-32 sunga Laisiangtho gen pen akikhamthei zuu hi a, Pasian in et ding zong phal lo hi! Christian te dawn ding zuu in “akibilh lo zuu,” akikhamthei lo, lenggah tui khum te ding ahi hi. Isaiah 65:8 Leenggah zuthak in leenggah bawk ah om hi.\n8. Ama pumpi anin sak te Pasian in bang cih ding hiam?\nKorin Masa 3:16, 17. Note pen Pasian' biakinn na hihna uh leh note sungah Pasian' __________ Siangtho a teng ahih lamtak na theihsa uh ahi hi. * 17Mi __________tpeuh in Pasian' biakinn susia leh Pasian in tua mipa susia ding hi. Bang hang hiam cih leh Pasian' biakinn a siangtho hi a, note zong tua biakinn siangtho na hi uh hi. Paikhiatna 20:13. Mi na that kei ding uh hi.\nPhawk Ding: Ih khan hong tomsak thei, ih pumpi hong siasak thei, a cidam huailo nate limlim pelh ding ahi hi. Sihna ciang ding tunna in zong ei leh ei kisuamlupna mah ahi hi. Cihnopna ah zatui hoih lo zatna (tobacco cih nam te limlim) leh dawn theih tui nam tuamtuam te ah akihel ih pumpi asiasak caffeine om te dawna zong ahi hi. Pasian biakinn ahi a pumpi siasak hicih thei napi-a azang teitei te Pasian in ka susia ding hi ci hi.\n9. Pasian in neek dinga aphal ganhing bang nam te hiam?\nSiampi Laibu 11:3. Ganhingte lak panin a khecin a ka, __________ a hai peuhmah na ne thei ding uh hi.\nPhawk Ding: Na khempeuh baihlam taka ih khentel theih nadingin Pasian in anungta ganhingte khempeuh nam nih bekin khen a, asiang leh asiang lo-in khen hi. Asiangte pen nektheih ding hi ci a, asianglo te pen neek ding hong phal lo hi. Nawine ganhingte lak ah asiangte theihtheih nadingin thu nih hong pia hi. (1) khecin kaa ding (2) eknel haii ding ci hi. Gentehna, vok in khecin akat hangin eknel haii lo ahih manin siang lo hi.\n10. Tui sunga om bang ngasa nam te siang hiam?\nSiampi Laibu 11:9. Tui sunga __________ sung panin nek theih dingte: Tuipi sung hita leh gun sung hita leh tui sungah a om phe leh lip a neite peuhmah na ne thei ding uh hi.\nPhawk Ding: Ngasa pen atam zaw siang hi. Ahi zongin ngami, ngazol, ngagul, ngatheiba, dualdap, kaikuang, ai leh sumkuang te siang lo hi. Tui sunga anungta te lakah lip leh phe aneikhawm lo te peuhmah neek dingin siang lo hi. Gentehna, uiphuk, ukeeng, liit leh adang tuamtuam te.\n11. Vasa lakah bang te siang lo hiam?\nSiampi Laibu 11:15, 16. va-ak nam khempeuh, 16vasa-kalaoh, pengpelep, __________, musi nam khempeuh,\nPhawk Ding: Siampi Laibu 11 sunga hong gen vasa te lakah sa sial ne vasa nam, mu nam, leh ngasa ne nam te khempeuh siang lo hi. Ahi zongin neek ding lei pan-a piang te pan an azong ak, sai-aak, vamim cih nam te khempeuh siang hi.\n12. Ganhing siang leh siang lo cih te Moses thukham sunga kihel, singlamteh tungah abei hilo hiam?\nPiancilna 7:1, 2. Tua ciangin Topa in Noah kiangah, “Nang leh na innkuanpih mi khempeuh teembaw sungah pai un. Bang hang hiam cih leh hih khang mite sung panin nang bek a thuman na hihna ka hong thei hi. 2Ganhing siangtho nupa kop sagih, ganhing a __________ nupa kop khat\nPhawk Ding: Hilo! Pasian in Piansakcil pek pan-a ganhing asiang leh asiang lo a khensa ahi hi. Noah in tembaw sungah asiang kop sagih leh asiang lo kop nih ta alutsak nadingin thu kipia hi. Hih pen Moses thukham om ma pekpek hi.\n13. Pasian in an sianglo neek pen thu palsatna lianpi hi aci hiam?\nIsaiah 66:15, 17. Bang hang hiam cih leh heh mahmahna tawh ama sinsona leh meikuang tawh gim a pia dingin meikuang sungah Topa hong pai ding a, huihpi bangin a leengte hong pai ding hi. ... 17Biakna huan sungah a pai dingin amaute kisian'suahin a __________, a laizanga om pen a zuite, voksa leh kihhuaina leh zusa a nete beimang khawm ding hi, Topa in ci hi.\nPhawk Ding: Cimah hi! Laisiangtho in ih telkhialh loh nadingin kitel takin hong hilh hi. Nih veina hong pai ciangin Topa in Ama kammal Laisiangtho phal loh lam thei napi-a voksa leh an siang lo ane te susia ding hi.\n14. Christian tading ahoih cidamna ding thulaigil in bang hiam?\nKorin Masa 9:25. Kimawlna sungah a __________ mi khempeuh in thu khempeuhah a pumpi uh uk ciat uh hi. Amaute pen a kisiathei pak a ngahna dingun a hanciam uh hi a, eite pen a kisia theilo i ngahna dingin a hanciam ihi hi.\nPhawk Ding: ki-uk, kisek cih khiatna in hong siasak ding te pelhna leh ahoih ading kipuahna, kikepna cih te ahi hi.\n15. Laisiangtho gen cidam nading thukhamte tudongin akizang lai mah hiam?\nSiampi Laibu 13:46. Amah in a natna a neih laiteng a nin hi ding hi. Amah a nin ahih manin __________ pualam mun khatah amah guak teng ding hi. A. Akilawh thei natna te kepcipna (Siampi Laibu 13:46). B. Dai nalen uh ciangin phum tangtang ding (Thuhilhkikna 23:12, 13) C. Pumpi leh puan siansakna in lungnote dal. (Siampi Laibu 17:15, 16). D. Gina a kikepna in, zualzangna pan-a piang natna pan ong daa l h i. (Siampi Lai b u 1 8 ; Paunak 5 : 1 -1 2 ; Colossians 3:5, 6). E. Ganhing ii athau te nek loh ding hi. (Siampi Laibu 3:17; 7:22-24). F. Mudahna leh kamkha pau-na in cidamna sukha hi. (Siampi Laibu 19:17, 18; Paunak 15:17; Hebrews 12:14, 15). G. Gilvah lua-a neek lauhuai hi. (Paunak 23:2). H. Ih pumpi a tawlngak zel ding kisam hi (Late 127:2; Mark 6:31). I. Nasep ding thupi hi (Paikhiatna 20:9, 10; 2 Thessalonians 3:10). J. Lungnopna in zatui hoih hi (Paunak 17:22; 1 Timothy 6:6). K. Nu leh pa te luhek in tate huzaap hi (Thuhilhkikna 12:25; Paikhiatna 20:5).\nPhawk Ding: Tuma kum tul tampi lai a, Pasian in amite tunga apiak cidamna thukham pen tudongin mipilte in mu kim zo nailo lai uh hi. Tu mahmah iin cidamna thukham zuihna ii amanphatna bangzah takin lian hiam cih ih phawk kha hiam!\n16. Vantungah mite in gan go iin sa ane ding uh hiam?\nIsaiah 65:25. __________ leh tuuno in an nekhawm ding uh a, humpinelkai in bawngtal bangin buhkung ne ding hi. Leivui pen gulpi' an hita ding a, mite hong tu nawnlo ding hi. Keima mual siangtho tung tengah amaute kiliamsaklo ding uh a, kisusialo ding uh hi, Topa in ci hi,” a ci hi. Maangmuhna 21:4. Amaute' mit panin khitui khempeuh nulsak ding hi. Thu luisate maimang khinta ahih manin sihna, dahna, leh na sa-a kahna cihte om nawnlo ding hi,” a ci hi.\nPhawk Ding: Adam leh Eve in mawhna hanga ataan uh nate khempeuh, neek leh dawn mehteh mehgah neekna akipan, Pasian in Ama kumpi gam thak ah hong piakik ding hi. Tua munah gangawhna, sa neekna cih te lei thak ah om nonlo ding hi.\n17. Pasian lungdam nadingin ka neek leh ka dawn bangci khel ding ka hi hiam?\nEzekiel 11:18-20. Amaute hong ciahkik ciangin a nin nate khempeuh leh a muhdahhuai milimte khempeuh a nilkhia ding uh ahi hi. 19Amaute tungah lungsim thak leh ngaihsutna thak ka pia ding hi. Amaute' suang __________ paihkhiat sakin mihing __________ ka guan' ding hi. 20Tua ciangin amaute in ka thukhamte zui-in ka thupiak khempeuh citakin mang ding uh hi. Amaute pen keima mi hi-in, kei pen amaute' Pasian ka hi ding hi.\nPhawk Ding: Pasian hong piak cidamna thukham man ding ih khensat ciangin, Amah in a kha thak ei sungah hong guang dinga cidam sitset a ih nuntaak zawh nadinga akisam tha hong hi ding hi (John 1:12).\n18. Daniel leh alawmte in Pasian’ cidamna thukham azuih manun Pasian in pahtawi hi, tua pen Christian nuntaak ah a thupi mahmah ahi hi. Pasian’ kammal sunga cidamna thulaigil zui dingin na pumpi asiangtho biakinnpi ahi Ama Khasiangtho teenna dingin na lunggulh hiam?\nPeter’ mangmuhna thu theihna\n(Sawltaakte 10:9-28) sunga Peter’ mangmuhna siksan iin mi tampi in asianglo sa te neek theih dingin ngaihsun uh hi. Amaute in Zeisu in Ama nungzuite kiangah sa khempeuh neek theih hi ci-in a hilhna hi ci-in gen uh hi.\nPuanza hong kiasuk-in, asianglo ganhing namkim go inla ne in ci-in Pasian in Peter kiangah sawl hi. “Topa aw, asianglo leh anin cikmah in ka ne ngeikei hi, ci-in adawng hi.”Sawltaakte 10:14. Zeisu thuhilhna azakzawh kum thum leh alang khitciang nangawn iin Peter in asianglo ante a neek huaina thu ahi-a, neektheih nading phalna thu ahizongin ngah tuan hetlo hi. Thamlo-in ih phawk lai ding khat ah a ma-ang sunga kipia te Peter in khat beek ne hetlo hi.\nSa sianglo te siangta hi cihna dinga Peter ma-ang sungah akilangh hihetlo hi. Peter mahmah in ama-ang khiatna gena aneu 28 ah “Mi khatpeuh a siangtho lo ahikeh nin hi ka cih loh nadingin Pasian in hong lak zo hi.”ci hi. Peter in ama-ang deihna bulpi genbeh lai-a aneu 34 ah, “Tua ciangin Peter thugen kipan a, “Pasian in angvan tuam nei lo hi.”\nPeter mangmuhna a Pasian in a sianthosak pen mihing hi a, sa hilo hi. Hih maang pen nungzui Judah mite in Gentiles te asiangtho lo anin acih nonloh nading uh leh lungdamna thu leitung mi khempeuh tungah akipuak nading thu ahi hi.\nThungetna in An a Siangthosak Hiam?\nKidop ding thu ah Timothy Masa 4:1-5 sungah anunungbel nite ciangin, upna maanlo hong om dinga--dawi thu zui iin, kiteenna hong khaam ding uha, an pawlkhat tang hun ding (abstain) hong gen ding uh hi. Aneu 4 na sunga pen akitelkhial penpen hikha ding hi, “Pasian piansak khempeuh hoih hi.”Hih akhiatna pen akipiangsak nate khempeuh in ngimna nei leh akipiansakna hang om cihna hi. Ahih hangin pawlkhat te in sa khempeuh hoih takin thungen iin, lungdam ko peuh leng siang ding hi cihna sakha uh hi. Tua bang hileh thungetna tawh musane, innlawi, bui leh baak sa cih te an dinga ahoih hong suak mawk ding hi. Hibanga akhiatna khiat pen ahi thei hetlo leh alauhuai mahmah ahi hi. “Khem zawhin na om kei un: Pasian pen ciamnuih bawl theih hi lo hi. Mi in ama vawh bangin a at ding hi.” Galatians 6:7.(ZIV) Khentat khialhna tawh ih kipelh nadingin, Paul in hong gen khin a:”Pasian thu leh thungetna tawh.” aneu 5 ah ci ahih manin, Pasian thu (Laisiangtho) tawh sittel masa dinga tua ciangin thungetna tawh siangthosak iin neek ding ahi hi.\nIh telsiam theih nadingin Greek lai-a “broma” cih pen “an” cihna hizaw a “meat” “sa” cihna hilo hi. Eite in hih mun a Paul gennop pen Laisiangtho sunga sa siang leh sianglo thu gen hilo ahih lam ih thei hi bang hang hiam cih leh (thu uma, thumaan thutak thei te in neek ding leh neek loh ding Laisiangtho gen thei hi tua pi mah) pawlkhat in neek ding khaam ahih man hi zaw hi, “thu umin, thuman thutak a thei mite in lungdamna ko-in a neek dingin Pasian in tua ante a bawl ahi hi.” Aneu 3.\nLungdam kohna tawh neek dinga Pasian bawl an te-in bang te hiam cih Laisiangtho sungah olno takin kimu thei hi (Piancilna 1:29; 3:18; Siampi Laibu 11:1-22). Hih Laisiangtho munte pen “thu umin, thumaan thutak athei” tadinga kigelh ahi hi. Pasian Thu(Kammal) in thumaan hi. Pasian Kammal (Thu) “um a, athei” te bek pen “lungdam kohna tawh kisang” leh “asiangtho” a kibawl an te ah kimakaih ding hi. Asianglo an te neek kawmkawm mah a, “Amau leh amau akisiangsak tawm” te Zeisu nih veina hong pai ciangin kisiatna ngah ding uh hi (Isaiah 66:15-17).


url: =Lorry mawtawpi nih kiphukha in nupa kopkhat in sihlawh :: ZOMI DAILY\nLorry mawtawpi nih kiphukha in nupa kopkhat in sihlawh\nposted on 26 July 2017 at 9:39 am Lomkholna: Malaysia, News, Sawltak, World\nMalaysia gamsung North – South Expressway (NSE) kici lamzikpi tungah zanni in Lorry mawtawpi nih kiphukha in naksiat mahmah cih NST pan kiza hi. Tuesday zingsanglam in thupiang hi a, hih tuahsiatna hangin mi 2 in sihlawh cihi.\nSeberang Perai Selatan police chief Superint-endent Shafee Abdul Samad in hih tuahsiatna vai Statement ah agenkhiatna ah zingsang 1:10am hunpawl in KM156.4 (Southbound) ah aki phukha cihi.\nAsi mi 2 tepen Lorry khattung ah atuangkhawm nupa kici hi. Apasal pen Lorry Driver hi a, azipen Passenger in azui kici a, Perak State pan ahi uhhi. Apasal pen kum 61 aphakhin Teoh Beng Koon hi a, azipen kum 58 aphakhin Low Kuan Tai kici hi.\nPolice Chief ii genkhiatna ah hih Teoh Beng Koon kici Lorry Driver papen Highway tungah ataivalval laitak in ihmukha, lusukha hiding cihi. Tualaitak in amai ah apai Trailer Lorry khatpen phusukkha hiding ci uhhi.\nAmai ah apai Trailer Lorry aphutkhak ciangin Teoh Beng Koon te nupa pen atutna ah kinencip in sipah uhhi.\nAmai ah apai Trailer Lorry ahawlpa pen bangmah liamna omlo hi.\nRelated: Motorcycle tailaikhat in mawtaw khat tuanphei in Accident pianggawp\nAsi Teoh Beng Koon te nupa ii aluanghawm pen Sung Bakap Hospital ah Postmortem bawlding in kipuak a, hih tuahsiatna vaipen palik thunei te’n “Section 41(1) of the Road Transport Act” thukhun tawh kizui in thu bawl uh cih kiza hi. Sawltak #zomidaily\nPrevious: Video: Shah Alam sung aom Suai zuakna abuluh guta te’n bangmah guzolo in ciahkhiakik\nNext: Kum 19 aphakhin numeikhat innkuanpih te’n alawmngaih tawh awilo in thatlum\nMalaysia kumpi in agamsung ah Refugee Card atawi mimal bangzah phalai cih theiciannuam\nLeibat lohnading in kum 14 aphapan atanu numei kizuakna ah puak\nKhuado Pawi leh Thu-um mite ~ Sian Kop Lian\nKhuado Pawi Thu ~ Siam Khaute\nNa hauhna ~ Hau Za Cin


url: =Covid-19 Update: White House Press Briefing pan atheihhuai thu pawlkhat :: ZOMI DAILY\nposted on 21 March 2020 at 12:42 pm Lomkholna: News, Thomasmung, USA\n– Coronavirus stimulus package pen Senate ah a “deal” uh akikup lai tak hi aa, innkuan kim sum ngah ding cih te bangmah kitel nailo hi. President Trump in belh ahoih pen hih ding lamen ing ci hi.\n– Student loan payment khempeuh ni 60 sung interest omlo ding hi.\n– Canada leh Mexico gamgi teng kikhak ta aa, vai thupi nei te bek kilutsak ta hi.\n– Secretary of State Mr. Mike Pompeo in US gam pan gam mi te koi mah zin khiat loh ding genkhia ta aa, Leitung gambup aa aom US gam mi khempeuh amanlang in hong ciah nangun taangko khia hi. Tua ahih manin U.S gam pan mundang peuh mah zin khiat nawnloh ding hi phot hi.\n– President Trump in nung deuh in “Families First Coronavirus Response Act” cih sign thu khin aa, tua tawh kizui in COVID-19 hangin na i sep zawh nawn kei leh i nasepna ciat ah “pay sick leave” atawm pen ni 14 pan atungsiah kila thei ding hi. Khuan i lak sungin sum zong hong kipia ding hi. Ahi zong Covid-19 hangaa nasem zo lo te bek huam ding hi.\n– President Trump in Covid-19 free testing ding zong sign thu khin aa, Covid-19 test abawl peuh mah amawkna hi ding ci hi. Mi tampi test akibawl theih nang “testing site” zong mun tampi ah kilam ding hi. Natna symptoms hong lak kei aa na ci adam nak leh test va bawl kul lo ci hi. Gentehna – Puukkhuh (cough -flu) mawk mawk te zong phamawh nailo aa, pukkhuh leh cisa, naklah cih te akigawm leh belh test bawl pah ding dan ahi hi. Pasian hehpihna tawh i ci adam nak leh test bawl kul lo aa, i inn tek ah i om ciat phot ding ahi hi.\n– Tax return filling date “deadline” pen April 15 pan July 15 ah kikhin to ta aa, IRS website “www.irs.gov” tungah zong kien thei hi.\n– New York leh California county tampi ah “shelter-in-place order” kipia in lock down kibawl ta hi. Vai thupi aom kei nak leh Inn pua lam peuhmah pusuak lo ding cihna hi. Ei ma omna ciat ah zong tua dan hong tung thei ding ahih manin na khempeuh kigin huai hi.\n** Inn ah i om ciat leh zong thu gen in i innkuan pih te tawh a nuam thei thei in i om theih ciat ding thupi mahmah hi. Launa leh patauh luatna te i neih luat loh ding leh Pasian muangin thu i nget ciat ding kisam mahmah hi. Khat leh khat zong phone tawh kiho pih ciat in tha kipiak ciat ding zong kisam mahmah hi. Hih hamsatna pi asawt lo in hong bei sian nang nakpi takin thu gen ciat ni…*** Thomas On S. Mung (Washington D.C, March 20, 2020)\nPrevious: Covid tawh kisai ka ngaihsutna ah… ~ T. Sawm Lian\nNext: Coronavirus Stimulus Package leh sum ngahding vai


url: =Christmas ~ Zam Khat Kham :: ZOMI DAILY\nChristmas ~ Zam Khat Kham\nposted on 14 December 2020 at 1:48 pm Lomkholna: Article, Biakna, Christmas, Zamkhatkham\nChristmas tangthu tomnono ka zak ngei lak ah dik ka sak mahmah khat om hi. Dr. Melvin Newland in a gen ngei tangthu hi. Amah pen Ridge Chapel, Kansas, OK, USA a pastor sawtpi a sem khin khat ahi hi.\nKhatvei lai-in khua khat ah khedap khui (shoe cobbler) khat om hi. Christmas nitak khat mang man-in a mang sung ah Zeisu in a zingciang ama’ kiang ah a hawh dingin kamciam pia hi. A mang pen a taktak bangin tel sinsen keii ahih manin ama’ kiang ah Zeisu hawh takpi ding, ci-in lawp mahmah hi.\nA zingciang zingsang tho baih mahmah-in singhiang pawlkhat sat-in a khedap khuina bukno singteh tawh a hoih theithei-in zem-in Zeisu a hawh hun dingin ngak-in kigingsa-in om linlen hi.\nNi sang keii ta-in Zeisu lah hong suak thei mahmah lo hi. Putek khat a kong biang ah hong ding hi. Phalbi khua dam luat mahmah hun ahih man-in a inn sung ah tumsak-in a mei awisak hi. Khedap khuipa in tua putekpa limtak hopih-a, tua banga a kiho kawmkawm-un a et leh tua pa’ khedap muk vang seusau-a om mu hi. A khe tawh a kituak tau tunga khedap khat zonsak-in pia-a, mawza keu khat zong bulhsak lai hi. Tawlkhat a khawl khit teh tua pa ciah khia hi.\nZeisu’ hong hawh ding ngak lai hi. Hong suak thei mahmah lo hi. Nupi khat hong suak liatluat hi. An gina a nek loh ni nih bang pha ta, a gilkial lua, ci sawnsawn hi. Tua nu a inn sung ah khawlsak-in a an ding huansak-a, tha-om mahmah ding an nek khat lum litlit-a a neksak khit ciangin ciahsak hi.\nTopa Zeisu ama’ kiang ah a hawh ding ngaklah-in tu khong thei lo-in khuadakdak hi. Tua laitak naupang khat a inn mai ah kap zakzak-a om mu hi. Paikhia-in va hopih-a, a nu leh a pa tawh a vakna pan-un a nu leh a pa a mansuah a hih lam a theih ciangin a inn omna uh lim tak dongin naupang a inn ah va kha hi.\nA khedap khuina inn hong tun kik ciangin khua a mial ding hi ta hi. Lampi ah a vak suk a vak to zong kuamah om nawn lo hi. A lungkia mahmah-a, vantung lam en to-in, “Topa Zeisu aw, bang dinga hong hawh lo na hi hiam?” ci-in nakpi-in kiko hi. Tua khit teh pau nawn peuhmah lo-a a om khit a sawt simsim ciangin aw khat a za tawh kibang hi: “Khedap khuipa aw, kong kamciam bangin hong hawh mah ing. Thum vei na inn kong kong kiu a, na inn sung ah kong tum hi. Khadap gina a nei lo pa ka hi hi. An na piak nupinu ka hi hi. A inn-a na khak a nu a pa a mansuah naupang ka hi hi” ci hiau hi.\nTopa hong pai mah-a khedap khuipa in thei lo hi. Ahih hangin ama’ muh khak mi cimawhte a don theih bangin don hi. A piak theih bang pia hi. A kep theih bangin kem hi. Rev. Zam Khat Kham\n“It is Christmas every time you let God love others through you… yes, it is Christmas every time you smile at your brother and offer him your help.” – Mother Teresa\nPrevious: Khantoh nadingin kikhelna ~ Khup Lian Thang\nNext: US ah amasa pen Covid-19 vaccine kisun ta\nA deihhuai pilna ~ Go Mang\nDahpihna (Pa Thang Pian Sum, kum 37)\nAhoih bek bangzah ciang (Equilibrium)? ~ DK Khup\nUNHCR leh Community makaite Meeting neikhawm (20 July 2017)\nPuulnatna pan sinna nam 8 te ~ Pau Do Lian\nVondeih Kep Ding – 17 (Pau Khan Kap)\nPDF File olnotak in na neusak nopleh\nDahpihna thupuak ~ Pa Zam Go Mang (Naulak)


url: =Aniam penpan Asang pen a tung Mi 4 :: ZOMI DAILY\nposted on 7 October 2015 at 7:07 am Lomkholna: Article, Thawntuang\nA niam penpen na sem a sep hangin a niam dinmun ah om den ning cih a ngaihsun ngeilo a etteh huai mi 4 te thu ka zakleh ka sim khakna tung tawn panin khangthakte’ ading thalak huaisa ka hih manin hong hawmsawn nuam ing.\nUSA kumpi 41 na George.H.W.Bush pen kumpi a suahma, kumpi dingin miten a lam-etma thupiang khat sutsuk ni. Billy Graham pulpit tung a kah ding ciangin a Khedap suahin thugen zel hi. A Khedap a suah simin H.W.Bush in Billy Graham pulpit tung panin a tuak sukteh a Khedap a bulhnop dingin na koihsak linlian den hi. Kuamah sawl zong hilo hi.\nBilly Graham in a Khedap hoihtak in a ki koihlam hun khatteh hong thei-in a theihbek mipi tampi mai-ah ka Khedap bulh lian dingin hong koihsak khat om den hi. Kua hiam a cihleh pawlpi makai khat in H.W.Bush hi acih bek pulpit tungah kaito in Billy Graham in Pasianin USA President suaksak ding hi ci hi. A cih laitak in kuamah in kumpi a suak dingin lam-et ngam nailo hi.\nBrazil kumpi 35 na Mr.Luiz Inacio da Silva kici pa pen innkuan gen haksatna tawh ki dim ahih manin sang gina zong kahlo hi. A nek ding lamngei ah mite Khedap nul zel in anul ding om keileh annek ding neilo zel hi.\nKhatvei mihaupa kiangah a lawmte nih tawh Khedap nulsak dingin hong ngen uhhi. Khedapnul man pia 2 hi den aa, tuani pen mihaupa in pek 2 kong pia ding acih tawh a lawmta tengun lawp mahmah uhhi. Khatpa in kei na Khedap hong nulsak in ka nek ding omlo hi cihi. A khatpa in kei hong nulsak in ko innkuan ki vakna dinguh omlo hi cihi. Brazil kumpipa in kei hong nulsak lecin ka lawmte Nih ka hawmsak ding cihi. Mihaupa in amah nulsak in sum pek 2 pia in a lawm nihte Brazil kumpipa in hawmsak pah hi. Tua hun laitak in Khedap a nul lel naupang thum teng lak ah khatpen kumpi suak ding kuamah in lam-en hetlo ding hi.\nWilliam Carey icih India ah Pasian thuphuak missionary a lut masa khat ahihi. India a tung cil in Khedap khui kawikawi kawmin Pasian thu gen pihzel hi. A niam penpen panin Khedap khui panin na sep hong ki pan hi. A tawptawpna ah Pasian thu mite in hong um bek thamloh Lai Siangtho Sang thupi mun tuamtuam ah neihlai hi. India gam sung aom minam tampite’ Lai bawlsak in, ngeina hoihlo Nupa a pasal a sihleh a Zi tawh hingtangin ki halkhawm cihte a beisakpa zong ahihi. A sihin kum 72 pha hi.\nJohan in keima nunga hong paipa Khedap khausut dingin ka ki lawm kei hi cihi. Hih zah dongin ki niam khiatna pen thuklut ka sa mahmah hi.\nKi niam khiatna pen niamna hi zenzenlo hi. Ki niam khiatna a neih ngam mikhat a sang penpen dinmun tupna a neih ngam mite na hizel hi. Ki niam khiatna a neihna tawh hong din khawllo uh aa, maban a zomtoto mite lawhcing na hi uhhi. A niam pen dinmun a sem mikhat neumuh pah ding hi zenzenlo hi.\nNuntak tualniam ihihlam ki phawk in tua tawh din khawlkhawllo in a sangzaw a tung thei ding maban khat a nei hi-ing cih khangthak ten i tel ding thupisa ing. Et teh theih dingin a beisa mipil mihau ulian tampite’ thu kan cianleng a tualniam din mun panin tha a la ngam mite na hi uhhi. Lungdam.\nPrevious: Florida pan Thupuak (06 Oct 2015)\nNext: Muh ciil Melbourne – 12 ~ Hau Za Cin\nKum nasep lian ngah nuamte: (Cimphawng)